Summary: CMI:n toiminnanjohtaja Tuija Talvitien mukaan al-Taeen koulutustiedot tulivat esille kuukausi sitten. Silloin tarkastettiin, onko jonkinlaista merkintää siitä, että al-Taeen tutkintotodistus olisi tarkistettu.

Kansanedustaja  Hussein al-Taeen  (sd.) tutkintotodistusta ei aiemmalla työnantajalla konfliktiratkaisujärjestö CMI:llä tarkistettu.
 Merkintää ei toiminnanjohtaja  Tuija Talvitien  mukaan löytynyt, mutta al-Taeen hakemuksessa ei Talvitien mielestä puhuttu ylemmästä korkeakoulututkinnosta. Talvitie korostaa, että tutkintotodistusten kopioita pyydetään nähtäväksi vain erityistapauksissa.
 – Husseinin suositukset olivat erittäin hyvät ja tulivat luotettavilta korkeatasoisilta henkilöiltä. Hyvillä mielin hänet on rekrytoitu, Talvitie sanoo.
 Talvitien mukaan ihmisten koulutustietoja ei juuri CMI:llä seurata.
 – Jos rekrytointitilaisuudessa on vaatimuksena jokin tutkinto tai koulutus, siitä on keskusteltu, mutta sen jälkeen ihmisten koulutustietoja ei seurata, Talvitie sanoo.
 Talvitien mukaan henkilökohtaisilla ominaisuuksilla ja verkostoilla ja on suurempi merkitys, kuin mitä kirjoista opitaan.
 Ylen selvityksen mukaan kansanedustaja Hussein al-Taee (sd.)on liioitellut opiskelutaustaansa kansainvälisessä politiikassa.
 Häneltä puuttuu toinen maisterintutkinto ja hänellä on korkeintaan vuosi kansainvälisen politiikan opintoja, toisin kuin hän esitti aiemmin LinkedIn-profiilissaan. Al-Taeen koulutukseen liittyvistä epäselvyyksistä uutisoi ensimmäisenä  Iltalehti .
 Lue lisää:
 Yle selvitti: Toinen maisterintutkinto puuttuu, korkeintaan vuosi kansainvälisen politiikan opintoja – Hussein al-Taee liioitteli opintojaan netissä

CMI: Al-Taeen tutkintotodistusta ei tarkistettu


Summary: A-studio pyysi lukijoita kertomaan, miten he tapasivat kumppaninsa ja mikä heidän mielestään olisi ihanteellinen paikka tavata.

Olin ollut Tinderissä kolme kuukautta eroni jälkeen. Hän superliketti minut. Aloimme heti vaihtaa viestejä. Sovimme nopeasti ensitreffit parin päivän päähän. Kun hän astui eteeni, tiesin hänen olevan seuraava mieheni. Menemme tänä kesänä naimisiin.  Nainen, 42 vuotta
 Tämä rakkaustarina sai alkunsa deittisovellus Tinderissä vuonna 2016.
 Sama kaava toistui kymmenissä kokemuksissa, kun pyysimme lukijoita kertomaan, miten suomalaiset nykyisin löytävät kumppaninsa. Ensin "match" eli osuma Tinderissä, pari päivää viestittelyä ja sen jälkeen ensimmäiset fyysiset treffit.
 Toimitukseen lähetettiin lähes 300 rakkaustarinaa.
 Siitä huolimatta, että  Tinder-ahdistuksesta  ja  deittiuupumuksesta  on puhuttu viime vuosina paljon, Tinder tai muut nettideittipalvelut olivat yleisin tie kumppanin löytymiseen. Yli neljännes vastaajista kertoi löytäneensä kumppaninsa niiden avulla.
 Niin sai alkunsa viisi vuotta sitten myös tämä suhde:
 Hyvinkäälle ajelin tapaamaan moottoripyörällä 300 kilometriä parin kuukauden Skypen jälkeen. ABC:n parkkipaikalla piti pysähtyä oksentamaan, kun jännitti niin paljon. Hyvin meni kuitenkin. Emäntä muutti kaksi kuukautta myöhemmin minun mökkiin asumaan, ei edes kysellyt lupia. Nyt ollaan kolmatta vuotta naimisissa.
 Näin kertoi  Iivari Pääkkönen  vastauksessaan. Hän puhuu  parisuhteesta ja rakkaudesta myös A-studion videolla .
 Kysyimme lukijoilta myös, mistä he haluaisivat ihanteellisesti löytää rakkauden. Vain harva vastasi haluavansa löytää kumppanin netin kautta. Nettiä pidettiin kätevänä, mutta ei kovin romanttisena kohtaamispaikkana.
 Nettideittailu jakaa mielipiteitä
 Väestöliiton johtava asiantuntija, psykoterapeutti  Heli Vaaranen  vahvistaa, että Tinderin ja nettideittailun suosion laskusta ei ole olemassa mitään merkkejä.
 – Mutta se jakaa mielipiteitä, koska se on aika julma maailma. Kun yksilö on viehättävän näköinen, komea tai hänellä on kutsuvat kasvonpiirteet, hän saa enemmän kiinnostuneita Tinderissä, Vaaranen sanoo.
 Tosielämässä kuvauksellisuudella ei kuitenkaan ole parin yhteensopivuuden kannalta merkitystä. Nettideittailu on Vaarasen mukaan ylivertainen keino kiireiselle ihmiselle, joka ei halua kokea noloa tunnetta, joka voi syntyä varatun ihmisen lähestymisestä.
 Hän oli (ja on yhä) parhaan ystäväni poikaystävä.   Nainen, 25 vuotta
 Nettideittailua on Suomessa tutkittu hyvin vähän.  Teleoperaattori Elisan viime keväänä julkaistun tutkimuksen  mukaan yli puolet suomalaissuhteista alkaa nykyisin internetissä.
 Kaikista parisuhteessa elävistä suomalaisista vajaa viidennes on tavannut puolisonsa tavalla tai toisella internetin kautta.
 Ylelle lähetetyt tarinat eivät ole edustava otos koko kansasta eikä niistä voi vetää kovin pitkälle meneviä johtopäätöksiä. Jonkinlaista osviittaa ne kuitenkin antavat siitä, miten ihmiset nykyään kumppaninsa tapaavat.
 Top 6: Miten tapasit rakkaasi? Tinder tai muu nettideittipalvelu Baari, ravintola, pubi tai yökerho Yhteisten tuttavien kautta Koulussa tai opiskelupaikassa Työpaikalla Harrastuksissa Lähde:  Ylen kysely
 Rakkaus löytyy yhteisten tuttujen avulla
 Tinderin ja muiden nettideittipalveluiden lisäksi lukijat kertoivat tavanneensa rakkaansa myös muualla verkossa. Kumppani oli löytynyt esimerkiksi keskustelupalstoilta, Facebookista tai verkkoroolipeleistä.
 Noin joka kymmenes kyselyyn vastannut kertoi tavanneensa kumppaninsa yhteisten tuttujen kautta. Kumppani oli löytynyt esimerkiksi kaverin ehdottamilta treffeiltä, kuten tässä kertomuksessa:
 Tapasimme Minuuttibaarissa, ja menimme miehen luo viettämään iltaa. Olimme vuorokauden alasti, ja myös seksiä oli. Sukka pyörähti jalassa pitkästä aikaa.  Nainen, 49 vuotta
 Yksi vastaaja kertoi rakastuneensa parhaan ystävänsä poikaystävään. Tilanne ei kuitenkaan ollut lainkaan kiusallinen, päinvastoin.
 Hän oli (ja on yhä) parhaan ystäväni poikaystävä. Olemme kaikki polyamorisia, mutta en ole koskaan ennen deittaillut ketään, joka seurustelisi ystäväni kanssa. Tilanne oli siis kaikille uusi, mutta aika ihana, saatan viettää yhteistä aikaa uuden rakkaani ja parhaan ystäväni kanssa!  Nainen, 25 vuotta
 Ylen rakkauskyselyyn vastanneiden keski-ikä oli 37 vuotta. AOP
 Nuoret eivät hae alkoholista rohkaisua
 Ylen kyselyyn vastanneista vähän yli kaksi kolmasosaa oli naisia. Ikähaitari vaihteli teini-ikäisistä seitsemänkymppisiin. Suurin osa oli tavannut kumppaninsa viimeisten viiden vuoden aikana.
 Baarit ja yökerhot pitävät vastausten perusteella edelleen pintansa suosittuina kohtaamispaikkoina. Useampi kuin joka kymmenes vastaaja kertoi tavanneensa kumppaninsa baarissa, pubissa, ravintolassa tai yökerhossa.
 Myöhemmin hän kysyi tanssilattialla, saisiko laittaa minulle aamupalaa.  Nainen, 42 vuotta
 Mielenkiintoista oli, että vain harvassa kertomuksessa mainittiin alkoholi. Kukaan ei ainakaan suoraan tunnustanut olleensa humalassa tavatessaan rakkaansa.
 Tapasimme baarissa, jossa oli meneillään molempia kiinnostanut teemailta. Päädyimme istumaan tilanpuutteen vuoksi samaan pöytään, jäimme toistemme mieliin ja sain häneltä seuraavana aamuna Facebookissa kaveripyynnön. Tapasimme pian kahdestaan minun luonani, ihastuimme syvemmin ja aloimme tapailla.  Nainen, 27 vuotta
 Toinen vastaaja kertoi hieman suorasukaisemmasta lähestymisestä yökerhossa.
 Pidin miehen karaoke-esityksestä. Myöhemmin hän kysyi tanssilattialla, saisiko laittaa minulle aamupalaa :D, lähdin mukaan ja aloimme tapailla.  Nainen, 42 vuotta
 Väestöliiton Väestöntutkimuslaitoksen johtaja  Anna Rotkirch  huomauttaa, että tutkimuksista tiedetään, että nuoret juovat nykyään maltillisemmin ja järkevämmin kuin aiemmat sukupolvet.
 – He ovat kotona laitteidensa äärellä. He eivät mene ulos ja tee yhtä villejä juttuja kuin aiemmat sukupolvet. Heillä on vähemmän riskikäyttäytymistä myös seksuaalisesti.
 Ylelle lähetetyistä rakkaustarinoista parisenkymmentä oli työpaikkaromansseja. Tiina Jutila / Yle
 Rakkaus roihahtaa myös työpaikalla
 Vastaajat kertoivat löytäneensä rakkaansa myös esimerkiksi koulusta, opiskelupaikasta tai töistä.
 Tapasin ensimmäistä kertaa nykyisen avopuolisoni ja lapseni äidin haastatellessani häntä työpaikkaa varten. Tässä vaiheessa ei ollut mitään romanttista kipinää. No, kesä siitä eteni ja rupesin käymään salilla työkaveriksi muuttuneen naisen kanssa. Tutustuimme, rakastuimme, muutimme yhteen, syntyi uusperhe ja lopulta lapsikin. Työpaikalla asia ei ollut ongelmaton, vaan sitä sai selvitellä aina konsernin ulkomailla olevaa pääkonttoria myöten.  Mies, 42 vuotta
 Rotkirch huomauttaa, että vaikka nettideittailu on laajentanut kumppanin etsimisen oman lähipiirin ulkopuolelle ja vaihtoehtoja on huomattavasti enemmän kuin ennen, monet asiat ovat muuttumattomia.
 – Vaikka kaikkia muutoksia on tapahtunut, sitä ihastuu useimmin ihmiseen, joka on lähipiiristä, samasta etnisestä ryhmästä, jolla on samoja harrastuksia, sama koulutustaso ja pieni ikäero, Rotkirch sanoo.
 Vastaajat kertoivat kumppanin löytyneen myös yhteisten harrastusten kautta – muun muassa aikidoleiriltä, pooloklubilta, polkujuoksulenkiltä, kiipeilyhallilta, melontakurssilta, kuntosalilta, bändistä ja harrastajateatterista.
 Yhteisen harrastuksen kautta sai alkunsa myös tämä parisuhde:
 Olin harrastanut crossfittiä jo vuosia eri maissa. Joku sisäinen ääni sai minut vaihtamaan salia, vaikka en sillä kertaa ollutkaan muuttamassa mihinkään. Menin ensimmäiselle treenitunnille uudella salilla, ja valmentaja olikin aivan ihana nuori mies, jonka kanssa synkkasi aivan välittömästi. Kyseisestä tunnista tuli viikon kohokohtani. Nyt olemme olleet yhdessä vuoden ja neljä kuukautta.   Nainen, 28 vuotta
 Yksi vastaaja kertoi alkaneensa jutella tulevan kumppaninsa kanssa, kun hänen koiransa meni haistelemaan tätä. Toinen oli rakastunut yllättäen kissansa eläinlääkäriin.
 Kissalleni oli varattu aika tietokonetomografiaan, ja kun pääsin klinikalle, selvisi, että tutkimuksen tekeekin toinen eläinlääkäri "gurun" sijaan. Olin ärtynyt tästä muutoksesta. Kun odottelin kissan heräämistä, tämä tutkimuksen tehnyt eläinlääkäri heitti minulle suklaapäällysteisen luumun ja olin myytyä naista! Seuraavina päivinä ajattelin vain tätä kaunista eläinlääkäriä – en todellakaan ollut lesbo, päinvastoin, mutta niin vain kohtalo päätti tuoda elämääni täydellisen ihmisen, joka sattui myös olemaan nainen!  Nainen, 34 vuotta
 Toinen rakkaustarina sai alkunsa kampaajan tuolista, kun asiakkaana ollut nainen kiinnitti huomiota kampaamosta poistuneeseen mieheen, joka oli hänen laillaan innokas pyöräilijä.
 Kampaajan tuolissa istuessani näin liikkeestä poistumassa olevan komean miehen, jolla oli vaaleanpunainen hattaratukka ja joka oli vielä talvipyöräilijäkin. Itsekin pyöräilen. Seuraavalla kerralla kampaajalla käydessäni utelin kampaajalta, kuka tuo mies oli. Jätin kampaamoon puhelinnumeroni annettavaksi miehelle, kun hän seuraavan kerran tulee asiakkaaksi. Hän saisi itse päättää ottaako yhteyttä. Sain häneltä viestin seuraavalla viikolla, ja pian tapasimme. Se oli rakkautta ensi silmäyksellä.  Nainen, 39 vuotta
 Lisäksi lukijat kertoivat kumppanin löytyneen esimerkiksi rappukäytävästä, parkkipaikalta, kotipihalta, saunasta, speed dating -tapahtumasta, seurakuntaillasta, festivaaleilta, mökkitontin koivikosta ja tunturista.
 Kumppaniksi valitaan vaihtoehto B
 Rotkirchin mukaan tärkeintä kumppanin valinnassa on luottamus, jaettu huumorintaju ja se, että kumppanin kanssa synkkaa hyvin.
 – Usein mediassa puhutaan siitä, että naiset suosivat tuloja ja miehet suosivat kauneutta. Näinhän se on, mutta harva meistä rakastuu kaikkein kauneimpaan tai kaikkein varakkaimpaan, koska me tiedämme, että he eivät ole meille hyviä partnereita.
 Sen sijaan ihminen valitsee Rotkirchin mukaan sellaisen puolison, jonka kanssa arvelee parhaiten sopivansa yhteen.
 – Olen joskus sanonut, että oma kulta on se vaihtoehto B tai C tai D. Varsinkin pitkäaikaisissa suhteissa on hirveän tärkeää olla se tunne, että toinen arvostaa sinua, sinä arvostat häntä ja teillä synkkaa.
 Eräs tyttö pyysi minua abivuotenani viestillä tanssimaan vanhojen tansseja. Epäröin vähän, koska koulun suhteen oli kiire, mutta lopulta suostuin. Vanhojen tanssit sujuivat hyvin ja erkanimme. Sattumalta tapasin hänet koulun ruokalassa uudestaan. Saatoin hänet kotiin ja seurustelumme alkoi. Nyt meillä on avioelämää jo jonkin verran takana. En olisi todennäköisesti uskonut jos joku olisi vanhojentanssipäivänä sanonut minulle, että tulet tanssimaan tulevaisuudessa häävalssia parisi kanssa, mutta niin kävi. Se on parasta, mitä on voinut tapahtua.  Mies, 21 vuotta
 Ylen kyselyssä nettiä pidettiin kätevänä, mutta ei kovin romanttisena kohtaamispaikkana. AOP
 Todellisuus ja haaveet eivät kohtaa
 Kysyimme lukijoilta myös, mikä olisi heidän mielestään nykypäivänä ihanteellinen kohtaamispaikka. Vastausten perusteella todellisuus ja haaveet eivät aina kohtaa.
 Tokihan ihanaa olisi tavata vaikkapa kaupan kassajonossa.  Nainen, 36 vuotta
 Kaikkein parhaana kohtaamispaikkana vastaajat pitivät harrastuksia. Kumppanin löytyminen niiden kautta nousi esiin joka kolmannessa vastauksessa.
 Ehdottomasti normaalissa elämässä tutustuen, sellaisissa tilanteissa, joissa ei ole erityistä latautunutta odotusta kumppanin (seksi tai muu) etsimisestä tai löytämisestä. Pidän tapaamista harrastuksen parissa oikeastaan aika ideaalina.  Nainen, 32 vuotta
 Netin kautta kumppaninsa sanoi haluavansa löytää vain alle kymmenen prosenttia kaikista. Nettiä pidettiin kätevänä, mutta ei kovin romanttisena kohtaamispaikkana.
 Tokihan ihanaa olisi tavata vaikkapa kaupan kassajonossa, mutta kyllähän tinderi tai vastaava on kätevä.  Nainen, 36 vuotta
 Jotkut sanoivat pitävänsä nettideittailua pinnallisena ja liian ulkonäkökeskeisenä. Toiset huomauttivat, että ulkonäkö on ollut tärkeässä roolissa ennenkin.
 Itse en näe siinä juurikaan eroa menneiden sukupolvien tansseissa tapaamiseen: tansseihin ollaan menty parhaimmissaan ja näyttämään itsestä parhaat puolet. Ja kyllä kun vanhempien naisten juttuja kuuntelee, niin poikia sinne ollaan menty katsastamaan, ihan samalla lailla kun me tytöt nykyisin teemme netin kautta.  Nainen, 24 vuotta
 Kasvokkain kohtaaminen tärkeää
 Jotkut totesivat, että eivät missään tapauksessa haluaisi tavata kumppaniaan netissä. Monet korostivat kasvokkain kohtaamisen merkitystä.
 Kasvotusten missä tahansa muualla paitsi netissä. Jos toisella on mahdollisuus arvostella ja torjua sinut pelkän ulkonäkösi perusteella tai tällä on varaa vertailla sinua viiteenkymmeneen muuhun ja tuomita sinut "epäkelvoksi" ilman, että hän itse panee tikkua ristiin, etsi parempaa seuraa muualta.  Mies, 29 vuotta
 Moni vastaaja piti työpaikkaa tai yhteisiä tuttavia hyvinä keinoina tavata kumppani. Hyvinä kohtaamispaikkoina pidettiin myös kahviloita, ravintoloita, baareja, puistoja, juhlia, opiskelupaikkoja, kirjastoja, kuntosaleja, lenkkipolkua, koulua, seurakuntaa ja raitiovaunua.
 Mistä rakkaus löytyy? Aiheesta lisää  A-studiossa  maanantaina 29.7. klo 21. Voit katsoa  videon Areenasta  jo nyt.
 Lue lisää:
 Video: Suomalaiset miehet puhuvat rakkaudesta: “Rakkautta on tuoda kauppareissulta suklaapatukka tai siivota kissanhiekkalaatikko”

Mistä rakkaus löytyy? Työhaastattelusta, eläinlääkäriltä, kampaajalta, kertovat Ylen lukijat – "Hän oli (ja on yhä) parhaan ystäväni poikaystävä"


Summary: Väistyvä pääministeri Theresa May kehotti Johnsonia kiinnittämään huomiota kansakunnan yhtenäisyyteen.

Iso-Britannia on saanut uuden johtajan.
 Konservatiivipuolueen puheenjohtaja Boris Johnson on saanut kuningatar Elizabethin hyväksynnän pääministeriydelleen.
 Johnson piti ensimmäisen puheensa pääministerinä pääministerin virka-asunnon Downing Street 10 edessä. Hän toisti lupauksensa siitä, että Britannia eroaa EU:sta ennen lokakuun loppua.
 – Neuvottelemme uuden erosopimuksen, paremman erosopimuksen, Johnson sanoi.
 Theresa May vilkutti yleisölle pidettyään viimeisen puheensa pääministerinä. Neil Hall / EPA
 Hetkeä aikaisemmin väistyvä pääministeri Theresa May piti viimeisen puheensa ennen kuin hän matkasi Buckinghamin palatsiin antamaan eroilmoituksensa kuningattarelle.
 – Uudella pääministerillä on paljon töitä. Hänen tärkein tehtävänsä on hoitaa Britannian ero Euroopan unionista tavalla, joka toimii koko maalle, May sanoi viitaten syviin yhteiskunnallisiin jakolinjoihin maassa.
 Uutista päivitetään
 Lue myös:
 Tuleva pääministeri Boris Johnson: "Britanniaan ei uusia vaaleja, lähdemme EU:sta lokakuun loppuun mennessä" – Yle seurasi hetki hetkeltä
 Boris Johnson on arvaamaton hölösuu – ja se voi kääntyä hänen edukseen brexit-kaaoksessa
 Analyysi: Boris Johnsonilla on vaikeita haasteita edessään – valitseeko hän sovittelevan vai sotaisan linjan EU:ta kohtaan?

Boris Johnson nimettiin Britannian pääministeriksi


Summary: Arvostelijoiden mukaan somejätti pääsee pälkähästä liian helpolla.

Yhdysvalloissa Facebook on suostunut maksamaan ennätyssuuret sakot yhteisöpalvelun käyttäjien yksityisyyden loukkaamisesta.
 Liittovaltion kauppakomissio (FTC) langetti Facebookille viiden miljardin dollarin sakot.
 Uutistoimistojen mukaan kyseessä on suurin rangaistus, minkä kuluttujansuojaa valvova FTC on koskaan antanut teknologiayhtiölle.
 FTC katsoo ratkaisussaan, että Facebook hyödynsi kasvojentunnistusteknologiaa käyttäneiden ihmisten henkilökohtaisia tietoja harhauttavasti.
 Lisäksi turvallisuusperusteilla kerättyjä puhelinnumeroita oli käytetty mainostarkoituksiin, totesi tutkinta.
 Ratkaisun myötä Facebookin perustajalta ja toimitusjohtajalta Mark Zuckerbergiltä viedään "rajoittamattomaksi" kuvattu valta päättää käyttäjien yksityisyydensuojasta.
 Yhtiön hallitusta velvoitetaan myös perustamaan itsenäinen elin valvomaan yksityisyydensuojaa ja henkilötietojen käyttöä.
 Tutkinta kytkeytyy presidentinvaaleihin
 Tutkinta alkoi sen jälkeen kun paljastui, että Facebook oli luovuttanut luvattomasti kymmenien miljoonien käyttäjien tietoja Cambridge Analytica -nimiselle yritykselle.
 Cambridge Analytica puolestaan työskenteli muun muassa  Donald Trumpin  presidentinvaalikampanjan parissa vuonna 2016.
 Arvostelijoiden mukaan kuluttajaviranomaisen ratkaisu ei ole riittävän järeä muuttamaan yhtiön ansaintalogiikkaa ja toimintatapoja.
 Sakkoa on myös arvosteltu liian pieneksi. Facebookin liikevaihto oli viime vuonna 56 miljardia dollaria.
 Juttua täydennetään.
 Lue myös:
 Facebookille jättisakot Cambridge Analytica -kohun seurauksena – joutuu maksamaan viisi miljardia dollaria käyttäjätietojen vuotamisesta

Facebook sai Yhdysvalloissa viiden miljardin sakot yksityisyyden loukkaamisesta


Summary: Kalastusalus ilmeisesti harhautui Pohjois-Korean aluevesille.

Pohjois-Korea on pidättänyt venäläisen kalastusaluksen miehistön. Pidätyksen syy on ilmeisesti Pohjois-Korean aluevesiin liittyvien sääntöjen loukkaaminen.
 Koko 17-henkinen miehistö pidätettiin viikko sitten. Miehistöön kuuluu 15 venäläistä ja kaksi eteläkorealaista jäsentä. Venäjän Pohjois-Korean lähetystö kertoo asiasta  Facebook-sivuillaan .
 Tällä hetkellä miehistöä pidetään hotellissa Wonsanin kaupungissa Pohjois-Korean itärannikolla, kertoo uutistoimisto Reuters. Myös kalastusalus on satamassa.
 Venäjän viranomaiset ovat päässeet vierailemaan miehistön luona maanantaina. Myös Etelä-Korea on ollut yhteyksissä kansalaisiinsa.
 Viranomaistietojen mukaan miehistö voi hyvin ja maat ponnistelevat ratkaisun löytämiseksi. Etelä-Korean viranomaislausunnon mukaan Pohjois-Korea ei ole toistaiseksi vastannut Etelä-Korean pyyntöihin miehistön vapauttamiseksi.
 Pohjois-Korean ja Etelä-Korean välit lämpenivät viime vuonna, kun Pohjois-Korea suostui avaamaan keskustelut ydinohjelmastaan. Sittemmin välit ovat jälleen viilenneet, kun ydinvoimaan liittyvässä diplomatiassa ei ole otettu edistysaskelia.
 Venäjällä on läheiset suhteet Pohjois-Koreaan. Yhteistyötä tehdään esimerkiksi kaupan saralla.


Summary: Heikko tulos johtuu pääasiassa 737 Max -konetyypin ongelmista.

Lentokonevalmistaja Boeing teki huhti–kesäkuussa noin kolmen miljardin dollarin nettotappion.
 Tulos on yhtiön historian huonoin vuosineljännes. Viime vuonna samaan aikaan yhtiö teki voittoa reilut kaksi miljardia dollaria.
 Yhtiön heikko tulos johtuu pääasiassa 737 Max -konetyypin ongelmista. Tyypin paluusta liikenteeseen ei vielä ole tietoa.
 – Tämä on ratkaiseva hetki Boeingille. Jatkamme keskittyen kestäville arvoillemme turvallisuudesta, laadusta ja tinkimättömyydestä kaikessa mitä teemme, kun työskentelemme palauttaaksemme 737 Maxin turvallisesti palvelukseen, yhtiön toimitusjohtaja  Dennis Muilenburg  toteaa yhtiön tiedotteessa.
 Boeingin myymien kaupallisten koneiden toimitusmäärä puolittui toisella neljänneksellä. Yhtiö ei vielä ole antanut sellaista arviota koko vuoden tuloksestaan, jossa 737 Max -konetyypin ongelmat olisi otettu huomioon.

Lentokonevalmistaja Boeing teki historiansa huonoimman tuloksen huhti–kesäkuussa


Summary: Turun kauppatorilla tehdään toriparkin rakentamisen ohella arkeologisia kaivauksia.

Turun kauppatorin arkeologisissa kaivauksissa on tehty lisää arkeologisia löytöjä.
 Kauppatorilta on löytynyt 1600-luvun maakerroksesta messinkinen kynttiläjalka. Asiasta kertoo  Turun kaupunki.
 Turun Museokeskuksen tutkijan  Lauri Viinikkala  kertoo tiedotteessa, että löytynyt kynttilänjalka edustaa 1600-luvun yleistä mallia ja vaikka malliao n valmistettu myös myöhemmin, niin kynttilänjalka on peräisin todennäköisesti juuri 1600-luvulta.
 Aikaisemmin torilta on löytynyt  1700-luvulta peräisin oleva ranskalainen kolikko. Kolikko löytyi kaivauksilta kesäkuun lopulla.
 Turun kauppatorilla jatkuvat samanaikaisesti toriparkin rakennustyöt. Toriparkin on määrä valmistua 2022.
 Lue lisää:
 Turun toriparkin työmaa laajenee Yliopistonkadulle päin
 Turun kauppatori on iso työmaa – katso, miten kesäelämä soljuu aukirevityn kuoppatorin reunalla

Turun kauppatorin kaivauksilta tehtiin jälleen löytö historiasta – nyt löytyi 1600-luvulta peräisin oleva kynttiläjalka


Summary: Lauantaina lämpötilat kohonnevat laajasti yli +30 asteen lukemiin.

Helteinen sää jatkuu suuressa osassa Suomea tämän viikon. Kaikkein kuumin päivä osuu tämänhetkisissä ennusteissa lauantaille, kertoo Ylen meteorologi  Joonas Koskela .
 – Torstaina lännessä ja etelässä ylletään 28–29 asteen lukemiin, idässä on vielä pilvistä ja lämpötilat jäävät hieman alhaisemmiksi, Koskela sanoo.
 Myös Itä-Suomessa +25 astetta voi torstaina ylittyä, jos pilvet väistyvät.
 Perjantaina selkeä ja aurinkoinen sää jatkuu, ja suuressa osassa maata hätyytellään +30 asteen lukemia. Pohjoisimmassa Suomessa on hieman viileämpää.
 Ennusteet vuorokauden ylimmästä lämpötilasta torstaista lauantaihin. Joonas Koskela / Yle
 Lauantaista voi tulla viikon lämpimin päivä. Ennusteiden mukaan lämpötila voi kohota laajasti yli +30 asteen lukemiin.
 Sunnuntaina viilenee jo hieman, mutta läntisessä Suomessa voidaan edelleen yltää jopa +30 asteeseen. Koillisesta saapuu viileämpää ilmaa Pohjois- ja Itä-Suomeen.
 Viileämpää ilmaa leviää alkuviikoksi
 Maanantaina viileämpi ilma levittäytyy yhä laajemmin myös etelään ja länteen, eikä hellelukemiin enää laajasti ylletä. Lapissa päivälämpötilat voivat maanantaina jäädä kymmenen asteen tuntumaan.
 Myös muualla maassa lämpötilat jäävät aiempia päiviä alemmiksi maanantaina. Keski- ja itäosassa ylletään maanantaina 15-20 asteen lukemiin. Etelässä ja lounaassa on vielä maanantaina 20-25 asteen lämpötiloja. Lounaassa saatetaan vielä maanantaina yltää hellelukemiin.
 Viime aikojen lämmin sää on lämmittänyt myös järvivesiä. Järvivedet ovat eteläisessä Suomessa monin paikoin yli +20-asteisia.
 Lue myös:
 Vuokralaisella voi olla oikeus hellealennukseen, jos kodista tulee pätsi – asunnon huoneilma ei saa ylittää 32 astetta
 Puolet Yhdysvalloista hikoilee kosteassa lämpöaallossa – tänä kesänä poikkeuksellisen kuumaa maailmanlaajuisesti
 Suomen johtohenkilöt lähtivät hellettä pakoon – syntyi lause, joka edelleen on yksi itsenäisen Suomen peruskivistä

Nauti lämmöstä viikonloppuna vielä kun voit – alkuviikolla on luvassa käännös selvästi kylmempään


Summary: Mueller on kahden valiokunnan kuultavana Venäjän vaalivaikuttamista ja siitä, yrittikö Donald Trump estää oikeuden toteutumista.

Jim Jordan (yhdysvaltalainen poliitikko)

Erikoissyyttäjä  Robert Mueller  saapuu tänään kongressiin kuultavaksi Washingtonissa. Tämä artikkeli seuraa kuulemisten etenemistä hetki hetkeltä.
 Ensimmäisessä kuulemisessa Mueller astuu edustajainhuoneen oikeusvaliokunnan eteen kertomaan, miten Yhdysvaltain presidentti  Donald Trump  on mahdollisesti voinut estää oikeuden toteutumista.
 Tätä istuntoa seuraavassa tiedusteluvaliokunnan kuulemisessa Muellerin on määrä kertoa, miten Trumpin kampanjaväki on ollut yhteydessä venäläisiin toimijoihin.
 Molempia istuntoja johtavat demokraattiedustajat  Jerrold Nadler  (New York) ja  Adam B. Schiff  (Kalifornia).Heidän lisäkseen erikoissyyttäjää pääsevät tenttaamaan republikaaniedustajat  Doug Collins  (Georgia),  Devin Nunes  (Kalifornia) ja  Jim Jordan  (Ohio).
 Lue tästä, mitä kuulemiselta odotetaan.

Yle seuraa erikoissyyttäjä Robert Mueller kuulemista  – Lähetys Washingtonista alkaa 15.25


Summary: Kaksi loukkaantuneista on yhä tehohoidossa Seinäjoen keskussairaalassa. Hoidon onnistumisen kannalta tärkeää on ollut thainkielisen hoitajan mukanaolo.

Kuusi  Peräseinäjoen tiistaisessa pikkubussikolarissa  loukkaantunutta henkilöä on kotiutettu Seinäjoen keskussairaalasta eilen iltapäivällä. Marjanpoimijoina työskentelevät thaimaalaiset kotiutettiin leirikeskukseen, jossa he asuvat.
 Kotiuttamistyössä sairaalassa ovat olleet mukana sosiaalityöntekijä, tulkki ja sairaalassa työskentelevä thain kielen taitava sairaanhoitaja.
 Kaksi onnettomuudessa vaikeimmin loukkaantunutta henkilöä on yhä tehohoidossa ja kaksi henkilöä pidetään osastohoidossa ainakin torstaihin. Lisäksi yksi loukkaantuneista on tarkoitus kotiuttaa tänään keskiviikkona.
 Seinäjoen keskussairaalassa on jo tiistaina käyty ensimmäinen palautekeskustelu liittyen onnettomuuden hoitamiseen.
 Yhdestätoista kolarissa loukkaantuneesta kymmenen oli thaimaalaisia.
 Etelä-Pohjanmaan sairaanhoitopiirin päivystysalueen ylihoitaja  Kaija-Riitta Suonsyrjän  mukaan thain kieltä osaavan hoitajan saaminen mukaan hoitotiimiin oli ensiarvoisen tärkeätä. Hänen avullaan hoitotilanteet saatiin sujumaan, vaikka yhteistä kieltä ei ollutkaan.
 Jaksamisen mukaan marjametsään
 Marjanpoimijoiden työnantajan Polarica Oy:n toimitusjohtaja  Jukka Kriston  mukaan onnettomuudessa osallisena ollet ovat tapahtuneesta järkyttyneitä, mutta jatkavat marjanpoimintaa oman jaksamisensa mukaan. Alkuperäisen suunnitelman mukaan poimintaa on tarkoitus jatkaa syys-lokakuulle.
 Henkilöauto ja thaimaalaisten marjanpoimijoiden pikkubussi kolaroivat varhain tiistaiaamuna Peräseinäjoella . Poliisi epäilee  henkilöauton kuljettajaa muun muassa törkeästä rattijuopumuksesta.
 Poliisi epäilee marjanpoimijoiden pikkubussiin törmännyttä  miestä törkeästä rattijuopumuksesta – thaimaalaiset olivat ensimmäistä päivää Suomessa

Peräseinäjoen bussiturmassa loukkaantuneista osa on jo kotiutettu – jatkavat marjanpoimintaa jaksamisensa mukaan


Summary: Kahdeksan ihmistä on kuollut some-huhujen lietsomissa hyökkäyksissä

Bangladeshissa kahdeksan ihmistä on kuollut some-huhujen lietsomissa joukkolynkkauksissa. Poliisin mukaan julmien surmien syynä ovat olleet huhut siepatuksi ja surmatuksi joutuneista lapsista.
 Poliisipäällikkö  Javed Patwaryn  mukaan enimmäkseen Facebookissa kiertäneissä huhuissa on kerrottu, että siepatut lapset olisi uhrattu maan suurimman sillanrakennusprojektin onnistumisen takaamiseksi.
 Huhujen takia joukkolynkkauksen uhreiksi joutuneiden joukossa oli kaksi naista.
 – Olemme tutkineet kaikki nämä kahdeksan surmaa. Yksikään heistä, jotka joutuivat väkijoukon lynkkaamaksi, ei ole siepannut lapsia, Patwary kertoi lehdistötilaisuudessa Dhakassa.
 Surmattujen lisäksi yli 30 ihmistä on joutunut hyökkäyksen kohteeksi huhujen takia.
 Poliisi sulkenut kymmeniä some-tilejä huhujen hillitsemiseksi
 Pawatryn mukaan poliiseja ympäri maan on ohjeistettu tekemään kaikkensa huhujen lopettamiseksi. Ainakin 25 Youtube-kanavaa, 60 Facebook-sivua ja 10 muuta nettisivua on suljettu tapausten vuoksi.
 Uutistoimisto AFP on kuitenkin löytänyt Facebookista useita huhua yhä levittäviä kirjoituksia.
 Joukkolynkkauksia on tapahtunut Bangladeshissa aiemminkin, mutta nyt tapahtuneet surmat ovat olleet erityisen julmia. Yksi viimeisimmistä uhreista oli kahden lapsen äiti, jonka vihainen väkijoukko hakkasi kuoliaaksi Dhakassa sijaitsevan koulun edessä lauantaina.
 Naisen murhasta epäiltynä on pidätetty kahdeksan ihmistä, lisäksi viisi muuta on otettu kiinni huhujen levittämisestä epäiltynä.

Facebook-huhut lasten sieppauksista johtivat julmiin joukkolynkkauksiin Bangladeshissa


Summary: Luonnonvarakeskus tiedotti, että myös lakan sadosta on odotettavissa tavallista pienempi.

Puolukkasadosta on tulossa havaintojen perusteella vähintään kohtuullinen, mutta mustikan kausi on jäämässä heikoksi, Luonnonvarakeskuksesta tiedotetaan.
 Yli puolilla alueista, joilla kypsien mustikoiden määriä on selvitetty, on esiintynyt tavallista vähemmän poimittavaa.
 – Heikoksi jäävää mustikkasatoa voivat selittää osaltaan kesän 2018 ankara kuivuus ja helteet, jotka ovat saattaneet vähentää kukka-aihioiden muodostumista syksyllä 2018, Luonnonvarakeskuksen erikoistutkija  Rainer Peltola  sanoo tiedotteessa.
 Puolukan pääkukintaa Luonnonvarakeskus kuvaa runsaaksi. Raakoja puolukoita on havaittu tavallista enemmän neljässä tutkitussa metsässä viidestä.
 Myös lakkaa on poimittavaksi tavallista heikompi sato. Lakkaa voi jo poimia lämpimillä kasvupaikoilla eteläistä Lappia myöten, mutta peitteisillä kasvupaikoilla marja saattaa olla vielä raakaa.
 Puolukan pääsato kypsynee Etelä- ja Keski-Suomessa poimittavaksi elo–syyskuun vaihteessa. Mustikkaa poimitaan nyt Oulun eteläpuolella.
 Tähänastiset marjahavainnot on tallennettu kaikille avoimeen  marjahavaintojen tiedotusjärjestelmään.
 Raakaa puolukkaa. Thomas Hagström / Yle
 Lue lisää :
 Mehevän mustikkapaikan löytäminen vaatii tänä kesänä sitkeyttä – asiantuntijat vinkkaavat, millaisista paikoista mustikkaa nyt löytyy
 Ensimmäiset mustikat kypsyvät Etelä-Savossa – Tulevaisuudessa mustikkasatoa uhkaa ilmastonmuutos
 Marjastuskausi alkaa Etelä-Suomessa: mustikkasadosta tulossa keskimääräistä pienempi, puolukat pärjäävät paremmin
 Valtaosa luonnon superfoodista jää hyödyntämättä ja jotain piti keksiä: "Olen kuullut huokailua, että haluaisi lähteä marjaan, mutta..."

Tänä vuonna syödään enemmän puolukkahilloa mustikkapiirakan sijaan: Puolukan sato-odotus melko hyvä, mustikan heikko


Summary: Erikoissyyttäjä Robert Mueller on tänään kahden valiokunnan kuultavana Venäjän vaalivaikuttamista ja siitä, yrittikö Trump estää oikeuden toteutumista. Presidentin virkarikossyytettä toivovat demokraatit havittelevat kuulemisista aseita taisteluunsa.

Yhdysvaltain liittovaltion keskusrikospoliisin johtajat

Yhdysvalloissa seurataan tänään kiinnostuksella, kun erikoissyyttäjä  Robert Mueller  saapuu kongressiin kuultavaksi. Tässä pikaopas päivän kuulemisiin.
 Kukas tämä Mueller taas olikaan?
 Robert Mueller on entinen FBI-johtaja, jonka oikeusministeriö  nimitti keväällä 2017  tutkimaan, yrittikö Venäjä vaikuttaa Yhdysvaltain presidentinvaaleihin vuonna 2016. Myöhemmin tutkinta laajeni ja Muellerin tiimi alkoi selvittää, syyllistyikö presidentti  Donald Trump  oikeuden estämiseen  erottaessaan FBI-johtaja James Comeyn  toukokuussa 2017.
 Mitä Muellerille selvisi?
 Muellerin ryhmä sai lopulta raporttinsa valmiiksi tänä vuonna, ja se julkaistiin sensuroituna versiona huhtikuun lopulla.
 Raportissa käytiin läpi useita esimerkkejä, joissa Trumpin kampanjaväki yrittää hakeutua yhteistyöhön venäläisten kanssa. Mukana on kymmenkunta kohtaa, joissa Trump näyttää kenties estäneen oikeuden toimintaa.
 Oikeusministeriön ohjeistus estää istuvan presidentin syyttämisen.
 Salaliittoa Mueller ei kuitenkaan löytänyt. Oikeuden estämiseen raportti ei ota kantaa. Se ei sen paremmin syytä presidentti Trumpia kuin suoraan vapauta häntä epäilystä.
 Trumpin hallinnossa lopputulos otettiin voittona, ja Trump tviittasi pian julkistuksen jälkeen: Game over, peli ohi.
 Yli 400-sivuisen raportin  voi lukea kokonaisuudessaan täältä .
 Demokraatteja (ja muitakin) luonnollisesti kiinnostaa, mitä raportista on mustattu.
 Keitä on tuomittu osana tutkintaa?
 Pitkän ja eri rikoksiin polveilleen , lähes kaksivuotisen tutkinnan seurauksena nostettiin syytteet 34 ihmistä ja kolme yritystä vastaan. Osa heistä on venäläisiä, kuusi liittyy jollain tavalla ammatillisesti presidentti Trumpiin.
 Tunnetuimmat nimet  ovat esimerkiksi entinen asianajaja  Michael Cohen , joka on tunnustanut valehdelleensa kongressille ja saanut vankilatuomion sekä entinen kampanjapäällikkö  Paul Manafort , joka on saanut tutkinnan "sivutuotteena" tuomiot talousrikoksista.
 Tuomion on saanut jo myös entinen kansallisen turvallisuuden neuvonantaja  Michael Flynn , joka valehteli FBI:lle keskusteluistaan venäläisten kanssa.
 FBI:n johtaja  James Comey  on sanonut, että Trump yritti saada hänet lopettamaan Flynniä koskevan tutkinnan. Comey sai lopulta potkut, jotka siis aiheuttivat epäilyksiä oikeuden estämisestä.
 Mitä tänään siis vielä tapahtuu?
 Mueller saapuu julkiseen kuulemiseen kongressiin. Mueller on poliitikkojen kuultavana sekä edustajainhuoneen oikeus- että tiedusteluvaliokunnissa. Ensimmäinen kuuleminen alkaa noin kello 15.30 Suomen aikaa.
 Ensimmäisenä vuorossa  on oikeusvaliokunta, jossa keskitytään epäilyksiin oikeuden estämisestä. Tämän kuulemisen uskotaan kestävän noin kolme tuntia.
 Tiedusteluvaliokunnassa kuullaan enemmän Venäjän vaalivaikuttamiseen liittyvistä kysymyksistä. Noin kello 19 Suomen aikaa alkavan kuulemisen odotetaan kestävän kaksi tuntia.
 Kiinnostus on taattu, sillä Mueller oli haluton saapumaan kuulemisiin, ja hän on ollut tutkinnastaan ja raportistaan hyvin hiljaa julkisesti.
 Odotuksena on, että Mueller pitää ensin avauspuheenvuoron, jonka jälkeen poliitikot pääsevät esittämään kysymyksiään.
 Mitä Muellerilta voi odottaa?
 Monet toivovat, että Mueller kertoisi mielipiteensä ja tuntemuksensa tutkinnasta. Se saattaa olla turha toivo.
 Poliittisia vääntöjä karttelevana pidetty Mueller on pitkän uransa aikana ollut 88 kertaa todistamassa kongressissa. Aiemmissa kuulemisissa hän on harvoin puhunut muista kuin faktoista, ja nytkin hän on varmasti harjoitellut vastauksiaan etukäteen. On epätodennäköistä, että hän rikkoisi linjaansa nytkään – mutta mikään ei tietenkään ole mahdotonta.
 Mikä kuulemisten merkitys on?
 Demokraattien leirissä on erimielisyyksiä siitä, pitäisikö puolueen ajaa virkarikossyytettä Trumpia vastaan vai antaa olla ja keskittyä vuoden 2020 vaalikampanjaan. Edustajainhuoneen demokraattipuheenjohtaja  Nancy Pelosi  ei ole syyteyrityksestä innostunut.
 Presidentin virkarikossyytteestä päättää kongressin edustajainhuone, ja asia käsitellään senaatissa. Senaatti on kuitenkin republikaanienemmistöinen, joten Trumpia tuskin tuomittaisiin.
 Kovimmillaan Muellerin kuuleminen voi joko innostaa kongressia aloittamaan virkarikostutkinnan Trumpia vastaan tai saa puolueen hautaamaan koko ajatuksen, tiivistää  uutiskanava CNN .
 Republikaanit luonnollisesti pyrkivät puolustamaan presidenttiä.
 Yhdysvalloissa seurataan myös tarkkaan sitä, miten Mueller sanottavansa esittää.
 Uutistoimisto AP muistutta, että jo pelkkä Muellerin esiintyminen suorana lähetettävissä kuulemisissa on merkittävää, sillä harva yhdysvaltalainen on kahlannut raporttia läpi. Nyt luvassa on erikoissyyttäjän itsensä sanallinen esitys.
 Demokraattien eduksi olisi, jos yhdysvaltalaiset katsoisivat kuulemiset ja raivostuisivat presidentin teoista.

Saadaanko Mueller sanomaan jotain tulenarkaa Trumpista? Tässä pikaopas päivän Washington-uutisiin


Summary: Osa Hämeenpuistossa sijaitsevan asuintalon asukkaista pääsee jo tänään palaamaan koteihinsa aamuöisen tulipalon jälkeen.

Raivaus- ja puhdistustyöt jatkuvat Tampereen Hämeenpuistossa aamuyöllä alkaneen tulipalon jäljiltä. Tulipalo syttyi ilmeisesti Näsipuiston päiväkodin katon rakenteissa. Päiväkodin katto oli remontissa.
 Päiväkoti tuhoutui tulipalossa täysin.
 Päiväkoti oli rakennettu kiinni asuinkerrostaloon ja palo oli lähellä levitä laajasti myös asuntoihin. Kerrostalon asukkaat  Ville Sullanmaa  ja  Matilda Helminen  heräsivät yöllä tulipalon ääniin ja soittivat hätäkeskukseen.
 – Matilda tuli herättämään minua, että täällä varmaan palaa ja menimme katsomaan. Niinhän siellä paloi, Sullanmaa kuvailee aamuöisiä hetkiä.
 Ville Sullanmaa ja Matilda Helminen aikovat majoittua sukulaistensa luona, kunnes koti jälleen on asumiskunnossa tulipalon jäljiltä. Jussi Mansikka / Yle
 Savunhaju tuntui kolmannen kerroksen asunnossa saakka ja pariskunta pakeni kotoaan mukanaan vain avaimet, puhelimet ja lompakot. Pelastuslaitoksen mukaan palo olisi saattanut  levitä minuuteissa myös kerrostalon sisälle , jos palokunta ei olisi ehtinyt toimimaan ajoissa.
 Asuinrakennus kärsi pahasti savuvahingoista. Vain 12-kerroksisen talon ylimpien kerrosten asunnot säästyivät noelta ja savulta hyvin.
 – Parvekkeelle asti roiskui pisaroita palokunnan sammuttaessa seiniä, mutta asuntoon asti vettä ei tullut, Sullanmaa kertoo.
 Savun määrän vuoksi Helminen arvioi, että ainakin osa huonekaluista on käyttökelvottomassa kunnossa. Pariskunta ei vielä ole päässyt käymään asunnossaan sisällä. Palokunta tarkistaa ensin, onko koteihin turvallista mennä.
 – Nyt ei ole mitään tietoa, koska asuntoon pääsee takaisin asumaan. Pitänee jatkaa asumista siis sukulaisten luona, Helminen sanoo.
 Pelastuslaitos sai hälytyksen palosta noin puoli kolmelta keskiviikon vastaisena yönä. Päiväkoti oli rakennettu 12-kerroksiseen taloon kiinni. Anne Savin / Yle
 Linja-autot ensiapupaikkoina
 Päivystävä päällikkö  Ville Naskali  kertoo, että Tampereen kaupungin liikennelaitoksen kaksi linja-autoa saapui palopaikalle jo aamuyöstä.
 – Tämä meni juuri kuten aikanaan on sovittu yhteistyösopimuksessa. Asukkaille saatiin heti katto pään päälle bussissa ja siellä tehtiin myös ensihoitoa. Samalla seurakunta etsi tilapäismajoituspaikkoja, Naskali kertoo.
 12-kerroksisessa kerrostalossa on 55 asuntoa. Asukkaista 30 ihmistä evakuoitiin seurakunnan tiloihin tilapäismajoitukseen. Osa asukkaista on jo lähtenyt hätämajoituksesta sukulaisten tai tuttujen luo.
 Sosiaalipäivystyksen johtava sosiaalityöntekijä  Tapani Unkila  kertoo, että tilapäismajoitusta ei ole tarkoitettu pitkäaikaisempaan käyttöön.
 – Tällaisen onnettomuuden jälkeen on muutenkin hyvä, että kokija pääsisi tuttavien luo keskustelemaan tragediasta, Unkila toteaa.
 Unkilan mukaan asukkaat ovat nyt tiedonjanoisia palon syttymissyystä ja etenkin siitä, koska kotiin pääsee palaamaan ja missä kunnossa asunnot ovat.
 Laajat vahingot
 Asuinrakennuksen puhdistustöistä ja pintaremonteista tulee etenkin alakerrosten asunnoissa laajat.
 Palo rikkoi asuntojen ikkunoita ja savuvahingot etenivät korkealle yläkerroksiin saakka.
 Päivystävän päällikön Naskalin mukaan kaikki asunnot saadaan remontoitua asumiskuntoon, mutta se voi viedä aikaa. Puolenkymmentä asuntoa kärsi suuria vahinkoja savusta ja noesta.
 – Voi mennä viikkoja tai kuukausikin, että näihin asuntoihin pääsee takaisin asumaan. Asuntoihin ei jouduttu käyttämään vettä, joten vahingot ovat lähinnä pintaremonttia, pesua ja tuuletusta vaativia, Naskali kertoo.
 Keskiviikkoaamupäivällä paikalla on jo jälkivahingontorjuntayhtiö tekemässä puhdistustöitä ja tuuletusta. Naskalin mukaan keskiviikkopäivällä näyttää jo siltä, että suuri osa asukkaista pääsee palaamaan asuntoihin jo keskiviikon aikana.
 Myös loput asukkaat pääsevät tämän päivän aikana hakemaan asunnoistaan henkilökohtaisia tavaroitaan, kuten lääkkeitä.
 Pelastuslaitos tutkii paloa ja poliisi palon syytä.
 Lue lisää:
 Päiväkoti tuhoutui tulipalossa kokonaan Tampereella: "Oli minuutista tai kahdesta kiinni, ettei levinnyt viereiseen kerrostaloon sisälle"

"Voi mennä viikkoja tai kuukausi, että asuntoihin pääsee asumaan" – Tampereen Hämeenpuiston tulipalo tuhosi päiväkodin kokonaan


Summary: Johnsonilla on vaikeita haasteita edessään, ja nyt arvaillaan, valitseeko hän sovittelevan vai sotaisan toimintatavan, kirjoittaa EU-erikoistoimittaja Susanna Turunen.

LONTOO Boris Johnson  on aina halunnut kuninkaaksi, jo pienestä pojasta. Näin kertoi ranskalainen kollega, joka oli haastatellut Boris Johnsonin sisarta dokumenttia varten.
 LBC radioaseman keskusteluohjelman juontaja  James O´Brian  taas sanoi taannoin, että ainoa syy miksi Boris haluaa Britannian johtoon on se, että hänestä tulee 20. nimi Eton collegen seinälle.
 Kallis yksityiskoulu Eton tuntuu olevan kuninkaiden tekijä, sillä neljäsosa, 20/77 Britannian pääministereistä on kuluttanut Etonin penkkejä.
 Kuninkaan hetki koittaa tänään iltapäivällä kun Johnson käy Buckinhamin palatsissa ja kuningatar  Elisabeth II  pyytää Johnsonia muodostamaan maalle hallituksen. Ajat ovat vaikeat, suorastaan vaaralliset ja Johnsonin alkavaa pääministerikautta onkin verrattu kuningattaren ensimmäisen pääministerin,  Winston Churchillin  ensimmäiseen kauteen (1940-1945), jolloin Britannia taisteli olemassaolostaan natsi-Saksaa vastaan.
 Theresa May ja Boris Johnson. AOP
 – Kaverit, me pannaan maan pyörät taas pyörimään, sanoi Johnson eilen voittopuheessaan Lontoon keskustassa tultuaan valituksi konservatiivipuolueen johtajaksi selvällä äänten enemmistöllä.
 Pellavapää Boris ei hurauta pääministerin asunnolle pyörällä vaan virka-autossa ja ensimmäistä puhetta Downing Street 10:n edessä on odottamassa valtava joukko toimittajia.
 Mitä Johnson sanoo?
 Johnsonin poliittinen linja on kaikille epäselvä. Ensimmäinen tehtävä on täyttää ministeripaikat. Muutama  Theresa Mayn  ministereistä on jo eronnut ja muutama jättää tehtävänsä vielä ennen vallanvaihtoa. Syy on Johnsonin ajama kovan linja brexit-politiikka.
 May kompastui siihen, että hän yritti liehitellä kaikkia. Ministereinä oli sekä brexitin kannattajia että vastustajia.
 Johnsonin odotetaan kokoavan ympärilleen hänen näkemyksilleen uskolliset henkilöt. Pormestariajoilta tuttua on myös etninen monenkirjavuus. Naisia odotetaan ministerilistalle myös aiempaa enemmän. Johtamistyyliltään Boris Johnsonia pidetäänkin enemmän keskusta-oikeistolaisena liberaalina eikä kovan linjan poliitikkona, jollaisen leiman hän on saanut brexit-puheidensa takia.
 Tärkeimpiä ministerinimityksiä odotetaan jo tänään. Niitä ovat valtiovarain-, ulko-, puolustus- ja sisäministerin paikat.
 Ja tietysti kaikki odottavat mitä pääministeri Johnson sanoo brexit-suunnitelmistaan. Kumpaa tietä Johnson lähtee kulkemaan, diplomaattista vai sotaisaa?
 Diplomaattinen tie tarkoittaisi neuvotteluyhteyden rakentamista nopeasti Brysseliin. Johnsonhan on sanonut, että hän on valmis neuvottelemaan erosopimuksen uusiksi. Jos se tie ei tuota tulosta, hän on valmis johdattamaan Britannian ulos Euroopan unionista ilman sopimusta määräaikaan eli lokakuun loppuun mennessä.
 Jälkimmäinen vaihtoehto olisi se sotaisa tie. Johnson on nimittäin myös uhannut jättää erosopimuksessa sovitun 39 miljardin euron erorahan maksamatta siinä tapauksessa, että EU ei tule Britanniaa vastaan neuvotteluissa.
 – Me hoidetaan brexit 31. lokakuuta mennessä, ja me käytämme hyväksi kaikki mahdollisuudet. Me alamme taas luottaa itseemme ja siihen, että voimme saavuttaa mitä tahansa, sanoi Johnson eilen joukoilleen.
 EU:lta nuiva tervehdys
 EU:n brexit-neuvottelija  Michel Barnier  oli ensimmäisten onnittelijoiden joukossa ja sanoi odottavansa rakentavaa yhteistyötä. Mutta tarjolla on neuvotteluja ainoastaan poliittisesta julkilausumasta eli sitä sopimuksen osasta, jossa määritellään Britannian ja EU:n tulevaa suhdetta. Varsinaista erosopimusta ei avata.
 EU:n brexit-neuvottelija Michel Barnier. Alexandron Vlachos / EPA
 Barnier tapaa tänään EU-parlamentin brexit-ohjausryhmän keskustellakseen Johnsonin Brexit-suunnitelmista.
 Brexit-hetkeen on vain 100 päivää, joten neuvotteluilla on mahdottomat aikapaineet. Britannian parlamentti lähtee kesälomalle torstaina ja palaa vasta 3. syyskuuta. Yhtälailla EU-instituutiot lomailevat elokuun.
 Do or die
 Arvailut Boris Johnsonin pääministeriyden pituudesta käynnistyivät jo ennen kuin hänestä on tullut edes pääministeri. Johnsonin pääministeriys lepää brexitin varassa, mutta konservatiivipuolueen tai parlamentin jako puolustajiin ja vastustajiin ei ole muuttunut.
 Parlamentissa pääministerillä on vain kahden edustajan enemmistö, joista yksi on menetetty täytevaaleissa syyskuussa. Pari loikkaria omien joukosta saattaisi viedä maan ennenaikaisiin vaaleihin jo ennen brexit-päivää.
 Boris Johnson. Neil Hall / EPA
 Konservatiivien kannatus on ollut pitkään laskussa.  Nigel Faragen  johtama brexit -puolue vei voiton eurovaaleissa ja todennäköisesti rankaisisi konservatiiveja myös ennenaikaisissa parlamenttivaaleissa, jos Johnson ei pysty toteuttamaan brexitiä. Nigel Farage on Britannian vaikutusvaltaisin poliitikko tällä hetkellä. Sen sijaan, että konservatiiveja vuotaa brexit -puolueeseen, Johnsonin pitäisi saada houkuteltua kannattajia takaisin konservatiivileiriin.
 Taloudellinen isku väistämätön
 Sopimukseton ero EU:sta aiheuttaa väistämättä taloudellisia ja sosiaalisia vaikeuksia. Valtion budjetin käyttöä valvova sitoutumaton toimisto, Office for Budget Responsibility arvioi, että sopimukseton ero tarkoittaa taloudellista taantumaa.
 Samasta on varoittanut Englannin keskuspankki ja kolme entistä pääministeriä,  John Major ,  Tony Blair  ja  Gordon Brown . Major kysyy, aikooko Johnson ajaa vain ääribrexit-kannattajien asiaa vai ajatella koko kansakunnan parasta.
 Johnsonilla on vain vaikeita aikoja edessä. Jos hän vie Brexitin läpi väkisin, hän ajaa maan taloudelliseen ahdinkoon. Jos hän ei sitä tee, saattaa pääministeriys jäädä hyvinkin lyhytikäiseksi.
 Lue lisää:
 Boris Johnsonin valinta pani vauhtia verkon irvileukoihin: Kuvamanipulaatioissa "BoJo" vertautuu Thatcheriin ja Trumpiin
 Boris Johnsonista Britannian konservatiivien uusi johtaja ja pääministeri – seurauksena ministerieroja ja brexit-epävarmuutta
 Tuleva pääministeri Boris Johnson: "Britanniaan ei uusia vaaleja, lähdemme EU:sta lokakuun loppuun mennessä" – Yle seurasi hetki hetkeltä

Boris Johnson: "Kaverit, me pannaan maan pyörät taas pyörimään"


Summary: Etelä-Korean puolustusministeriö ilmoitti eilen, että venäläinen sotilaskone loukkasi sen ilmatilaa kahdesti.

Eilisen epäillyn Japaninmeren yllä tapahtuneen ilmatilaloukkauksen selvittely jatkuu Etelä-Koreassa.
 Etelä-Korean mukaan Venäjä on myöntänyt ilmatilaloukkauksen, kertovat muun muassa Britannian  yleisradioyhtiö BBC  ja uutistoimisto Reuters.
 Etelä-Korean presidentin kanslian tiedottaja on sanonut Venäjän olevan tapauksesta "syvästi pahoillaan" ja aloittavansa sen tutkinnan. Presidentin kanslian tietojen mukaan ilmatilaloukkaus ei ole ollut tahallinen, sillä venäläiskone on harhautunut reitiltään toimintahäiriön vuoksi.
 Virallisesti Venäjä kuitenkin edelleen kieltää tiistaisen ilmatilaloukkauksen, eikä ole myöskään vahvistanut Etelä-Korean lausuntoja ilmatilaloukkauksen syistä. Venäjä on myös kieltänyt pahoitelleensa tapausta virallisesti.
 Vyyhdin selvittely  alkoi eilen,  kun Etelä-Korean puolustusministeriö ilmoitti venäläisen sotilaskoneen loukanneen kahdesti Etelä-Korean ilmatilaa. Etelä-Korean hävittäjät vastasivat rajaloukkauksiin ampumalla satoja varoituslaukauksia.
 Venäläiskoneet olivat alueella yhteisessä harjoituksessa kiinalaiskoneiden kanssa. Myöskään Kiina ei ole myöntänyt ilmatilaloukkausta.
 Ilmatilaloukkaukset tapahtuivat tiistaiaamuna Japanin ja Etelä-Korean välissä sijaitsevan Dokdon saaren yllä. Ne kestivät muutamia minuutteja.
 Etelä-Korean mukaan kyseessä on ensimmäinen kerta, kun Venäjän asevoimien kone loukkasi Etelä-Korean ilmatilaa.

Etelä-Korean mukaan Venäjä on "syvästi pahoillaan" eilisestä ilmatilaloukkauksesta – Venäjä kieltää tapauksen edelleen


Poliisi epäilee 32-vuotiasta miestä kolmesta murhan yrityksestä, kertoo Helsingin poliisi.
 Poliisin mukaan kyse on toisilleen entuudestaan tuttujen henkilöiden välienselvittelystä.
 Epäillyt rikokset tapahtuivat Hietalahdenkadun ja Porkkalankadun risteyksessä noin kello neljän aikaan iltapäivällä eilen tiistaina. Poliisi otti epäillyn kiinni eilen.
 Poliisi epäilee miehen ampuneen useita laukauksia. Välikohtauksessa loukkaantui kaksi henkilöä, ja he ovat edelleen sairaalahoidossa.
 Poliisin mukaan kolmas uhri oli aivan toisen uhrin vieressä, mutta luoti ei osunut häneen.
 Kaikki kolme uhria ovat syntyneet 1990-luvulla.
 – Ammuskelu tapahtui ruuhka-aikaan Helsingin ydinkeskustassa ja tapahtuma-alueella oli paljon muitakin ihmisiä ja autoja, mikä aiheutti konkreettista vaaraa myös muille paikalla olleille, tutkinnanjohtaja, rikoskomisario  Jukka Larkio  Helsingin poliisilaitokselta toteaa poliisin tiedotteessa.
 Juttua päivitetään.
 Pikkuauto pelti rutussa ampumapaikalla Helsingin Hietalahdenkadulla tiistaina 23. heinäkuuta. Roni Rekomaa / Lehtikuva
 Aiheesta aiemmin:
 Poliisi kertonee tänään lisää Helsingin ampumistapauksesta – tämän tiedämme nyt: kaksi haavoittui, tutkitaan kolmena murhan yrityksenä
 Hietalahdenkadulla Helsingin keskustassa ammuttu – poliisi tutkii tapausta kolmena murhan yrityksenä, yksi henkilö otettu kiinni

Helsingin keskustan ampumistapauksen tekijä ja uhrit olivat toisilleen tuttuja – Poliisi epäilee 32-vuotiasta miestä kolmesta murhan yrityksestä


Summary: Suomen pääministerinä vuosina 1995–2003 toiminut Paavo Lipponen (sd.) arvostaa Claes Anderssonia rohkeana poliitikkona ja puoluejohtajana.

Vasemmistoliiton puheenjohtajana  Claes Andersson  vei vuonna 1995 puolueensa mukaan  Paavo Lipposen  (sd.) ensimmäiseen hallitukseen. Lipponen muistelee Anderssonin poliittista toimintaa kunnioituksella.
 – Claes Anderssonilla oli merkittävä rooli. Minun mielestäni häntä on aliarvioitu poliitikkona ja puoluejohtajana. Hän oli rohkea. Hän johti puoluettaan vaikeisiin ratkaisuihin. Vasemmistoliitto kannatti EMUun liittymistä hänen johdollaan. Hän oli merkittävä poliitikko ja ansaitsee suuren arvostuksen nimenomaan poliitikkona ja tietenkin kulttuuripersoonana, Lipponen luonnehtii.
 Claes Andersson toimi Lipposen hallituksen kulltturiministerinä vuosina 1995–98. Hän joutui luopumaan ministerin tehtävästään, kun vasemmistoliiton uudeksi puheenjohtajaksi valittu Suvi-Anne Siimes nousi ministeriksi.
 Claes Andersson toimi Paavo Lipposen hallituksen kulttuuriministerinä vuosina 1995-98. Mauri Ratilainen / AOP
 Poliittisen uran päätyttyä Anderssonin ja Lipposen tiet erkanivat.  Tieto Anderssonin kuolemasta  tuli Lipposelle surullisena uutisena.
 – Uutinen hänen kuolemastaan on järkytys. En ollut varautunut siihen juuri tänään. Tällaista se on tällä iällä, että ystäviä ja tovereita lähtee tuosta vierestä, 78-vuotias Lipponen pohtii.
 Juttua täydennetään muiden poliitikkojen ja kulttuurivaikuttajien kommenteilla.

Paavo Lipposelle uutinen Claes Anderssonin kuolemasta tuli järkytyksenä: "Ystäviä ja tovereita lähtee tuosta vierestä"


Summary: Työtä pelkäämätön asenne painaa ammattitaitoa enemmän.

Rakennusten tai niiden osien rakentaminen

Kesäpoika, apumies, hanslankari, lautapoika, hanttimies, tänäkin kesänä työmailla puurtaa tuhansia alalle kouluttamattomia apulaisia. Työtä välittävien mukaan eniten aputyövoimaa tarvitaan rakennuksilla, seuraavaksi eniten hotelli- ja ravintola-alalla. Myös siivoustyötä ja kaupanalan hommia on tarjolla halukkaille.
 – Jos asenne on kohdallaan, niin tällä hetkellä työtä löytyy, sanoo rekrytointiyritys Varamiespalvelun henkilöstövuokrauksen toimitusjohtaja  Jari Suominen .
 Yksistään Varamiespalvelun kautta on palkattu yli tuhat kesäpulaista ympäri Suomen. Rekrytointiyritysten lisäksi eri yritykset palkkaavat suoraan alalle kouluttamattomia hanskalankareita.
 Esimerkiksi Rakennusliitolla ei ole tarkkaa tietoa siitä, kuinka paljon alalle opiskelevia nuoria kesätöihin palkataan. Liitto ei laske rekrytointifirmojen kautta palkattuja apumiehiä.
 – Nykyään entistä harvempi nuori tulee työmaalle kesätyötä kysymään, kertoo  Jarmo Alatarvas  Rakennusliiton Lapin aluetoimistosta.
 Vaikka aputyölle on tarvetta koko vuoden ympäri, on kesä selkeä sesonki.
 – Esimerkiksi siivousalalla on milteinpä krooninen pula työntekijöistä. Sinne rekrytään jatkuvasti myös aputyövoimaa, kertoo Suominen.
 Nimensämukaisesti alalle kouluttautumattomalle aputyöntekijälle kuuluvat avustavat tehtävät. Itsenäisen työskentelyn määrä riippuu alasta, mutta yleensä apumies työskentelee ammattilaisen työparina.
 Rakennustyömaalle ennen yliopistoa
 Rakennustyö on tiukasti säänneltyä ammattilaisten hommaa, mutta silti rakennuksilla on voi työskennellä ilman alan koulutusta.
 Työmaan portista ei ole kulku ilman työturvallisuuskorttia ja asianmukaisia varusteita. Rovaniemeläinen  Niko Killström  suoritti työturvallisuuskortin lukiossa.
 – Ikinä en kuvitellut, että lukion jälkeen tulen peltihommia tekemään, mutta täällä peltiä seinään laittelen. Autan tarvittaessa peltiä kantelemaan ja asentamaan, kertoo 19-vuotias Killström.
 Alalle kouluttamattommat kesäapulaiset eivät saa rakennuksilla työskennellä yksin, vaan he ovat ammattilaisen työparina.
 – Voidaan siistiä työmaata, pitää se turvallisena. Tämän tyyppisissä avustavissa työtehtävissä ei ammattitaitoa tarvita vaan hyvällä asenteella työllistyy, kertoo rekrytointikonsultti  Veli-Pekka Perätalo  Rekrytointipalvelu Sihti Oy:stä Rovaniemeltä.
 Opiskelijat ovat merkittävä ryhmä aputyöntekijöissä.
 – Keväällä opiskelijoita on paljon vapaana. He ovat erinomaisia rakennusapumiehiä ja työllistyvät nopeasti, sanoo Perätalo.
 Syksyllä moni lähtee rakennuksilta opiskelemaan
 Loppukesästä apulaisten saaminen vaikeutuu. Rakennuksilla työtä riittää kuitenkin syksyyn asti. Monilla aputyöntekijöillä alkaa koulu aivan toisella alalla, kuin millä kesä on työskennelty.
 – Aloitan syksyllä Oulun yliopistossa kaivos- ja rikastamisalan diplomi-insinöörikoulutuksen, kertoo Killström.
 Killströmin toiveena on työllistyä ensi kesänä kaivokselle. Se auttaisi alan opiskelussa.
 – Tästä kesästä tulee kokemusta työelämästä, että minkälaista on olla rakennuksella töissä. En tiedä sitten, onko tästä kaivos- ja rikastusalalle hyödyllistä kokemusta.
 Hanslankarin tarve rakennuksilla ei lopu, vaikka Rakennusteollisuus  ennakoi rakentamisen hiipumista . Esimerkiksi Rovaniemellä rakennetaan vielä kiivaasti.
 – Tällä hetkellä ei ole näköpiirissä hiipumista ainakaan tällä alueella, sanoo Veli-Pekka Perätalo.

Hanslankareille on kysyntää – työmaille palkataan tuhansia apulaisia kesäsesonkia helpottamaan


Summary: Perussuomalaiset teki erottamispäätöksen sen jälkeen, kun oli saanut Kiemungilta vastauksen selvityspyyntöön.

Perussuomalaiset on erottanut  Terhi Kiemungin  Tampereen valtuustoryhmästä.
 Valtuustoryhmän puheenjohtajan  Lassi Kalevan  mukaan erottaminen tehtiin kokonaisarvion perusteella. Tätä tarkemmin Kaleva ei perusteita avaa.
 Tampereen perussuomalaisten paikallisyhdistyksen hallituksen ja valtuustoryhmän yhteinen kokous käsitteli Kiemungin selvityspyyntövastauksen tiistaina. Kokouksessa päätettiin, että Kiemunki ei voi enää jatkaa Tampereen perussuomalaisten valtuustoryhmässä.
 Perussuomalaisten paikallisyhdistys pyysi Kiemungilta selvitystä sen jälkeen, kun julkisuudessa keskusteltiin äärioikeiston kesäleiristä. Leirin järjestäjä oli järjestö, jonka varapuheenjohtaja Kiemunki on.
 Kesäleirillä muun muassa ammuttiin jousipyssyllä ja ilmakiväärillä maalitauluja, joissa oli tiettävästi ministerien kuvia.
 Aiemmin Lassi Kaleva sanoi, että  leirin tapahtumat kuulostavat erikoisilta ja arveluttavilta .
 Kiemunki on Tampereella perussuomalaisten varavaltuutettu, vaikka ei olekaan puolueen jäsen.
 Perussuomalaiset pyysi selvitystä myös toiselta henkilöltä. Hän on Tampereen perussuomalaisten hallituksen jäsen. Hänen osaltaan selvitys on kesken.
 Lue lisää:
 Tampereen perussuomalaiset pyytävät selvitystä kahdelta henkilöltä äärioikeiston tapahtumaan osallistumisesta

Perussuomalaiset erotti Terhi Kiemungin valtuustoryhmästä äärioikeiston kesäleirin takia


Summary: Oppositiojohtaja Navalnyi vaatii oppositioehdokkaiden reilua kohtelua Moskovan paikallisvaaleissa.

Opposiotion organisoimassa  mielenosoituksessa marssi lauantaina Moskovassa  parikymmentä tuhatta ihmistä.  Aleksei Navalnyi  puhui mielenosoittajille.
 Tänään Navalnyi ilmoitti Instagramissa julkaisemallaan videolla, että hänet on pidätetty. Pidätys tehtiin juuri, kun hän oli lähdössä juoksulenkille Moskovan kodistaan.
 Lauantain mielenosoituksessa vaadittiin muutosta vaaliviranomaisten päätökseen, jolla estettiin lähes kaikkien opposition kärkiehdokkaiden osallistuminen syyskuussa Moskovan kaupunginvaltuuston vaaleihin.
 Viranomaisten mukaan kannattajakorttien nimikirjoitukset ovat väärennettyjä. Ehdokkaiden mukaan päätös on epäreilu ja poliittinen.
 – Allekirjoitusten keräämistä käytetään vain muurina, jolla torjutaan epätoivottuja ehdokkaita, sanoi entinen kansandustaja,  Gennadi Gudkov , jonka ehdokkuus myös oli hylätty.
 Eilen tiistaina oppositio tapasi vaaliviranomaisia. Vaaliviraston johtaja  Ella Pamfilova  sanoi, että dokumentit tarkistetaan vielä uudelleen.
 – Henkilökohtaisella tasolla ymmärrän, että tilanne on epäreilu. Me selvitämme tämän. Olen hämmentynyt tästä tilanteesta, Pamfilova sanoi.
 Navalnyi julisti, että ensi lauantaina järjestetään uusi, edellistäkin suurempi mielenosoitus.
 – Kremlissä luullaan, että me unohdamme tämän, pelästymme, emmekä mene marssimaan, hän tviittasi.
 Oppositio kritisoi Putinille uskollisen pormestarin,  Sergei Sobjaninin  politiikkaa. Hän on toiminut Moskovan pormestarina vuodesta 2010 lähtien.

Oppositiojohtaja Aleksei Navalnyi on jälleen pidätetty – mielenosoituksia aiotaan jatkaa Moskovan paikallisvaalisotkun takia


Summary: Johnsonin vauhdikkaista esiintymisistä on vuosien mittaan kertynyt ehtymätön kuva-arkisto, jota piloissa hyödynnetään.

Boris Johnsonin  tiistainen valinta Britannian konservatiivipuolueen johtoon on innostanut ihmiset lukuisiin enemmän tai vähemmän onnistuneisiin pilaviesteihin ja kuvamanipulaatioihin.
 Kuvatunnisteilla #bojo ja #borisjohnson julkaistuissa viestaissa erityisen suosittua näyttää olevan Johnsonin ja Yhdysvaltain presidentin  Donald Trumpin  rinnastaminen.
 Rinnastuksia on tehty myös 1980-luvun konservatiivijohtajaan, rautarouva  Margaret Thatcheriin  ja Venäjän tsaariin  Boris Godunoviin .
 Nykytodellisuus rinnastuu Jaltan konferenssiin
 Innostusta on haettu myös historiallisista tapahtumista, kuten 1945 pidetystä Jaltan konferenssista. Vanhassa uutiskuvassa esiintyvien  Josif Stalinin ,  Franklin Rooseveltin  ja  Winston Churchillin  kasvot on korvattu  Vladimir Putinin , Donald Trumpin ja Boris Johnsonin kasvoilla.
 Useissa Twitterissä julkaistuissa päivityksissä hyödynnetään Johnsonin uran varrella otettuja hassuja kuvia. Johnsonilla on tapana ajautua omituisiin tilanteisiin julkisissa esiintymisissään, joten tällaisia kuvia on lähes ehtymätön varasto.
 Boris Johnsonin epäonnisesta vaijeriliukuajelusta vuosia sitten otettu kuva on inspiroinut linnunpelättimen rakentajaa.
 Osa viesteistä lähentelee herjausta
 Monet sosiaalisessa mediassa julkaistuista viesteistä ovat hyvin ilkeitä tai suorastaan herjaavia. Niissä Johnsonia verrataan muun muassa pelleen.
 "Kenelläs nyt on hullu johtaja", kysyy Pohjois-Korean johtajan  Kim Jong-unin  kuvalla varustettu tviitti.
 Myös tiedotusvälineet konservatiivipuolueen johtajavalinta on kannustanut värikkäisiin kuvituksiin.
 Mikäli Boris Johnson jatkaa vanhalla värikkäällä linjallaan myös pääministerinä, on vitsiviestien julkaisijoille luvassa paljon materiaalia myös tulevaisuudessa. Käyttöä voi löytyä myös tämän kommentoijan toivomalle uudelle emojille.
 Lisää aiheesta:
 Boris Johnsonista Britannian konservatiivien uusi johtaja ja pääministeri – seurauksena ministerieroja ja brexit-epävarmuutta
 Tuleva pääministeri Boris Johnson: "Britanniaan ei uusia vaaleja, lähdemme EU:sta lokakuun loppuun mennessä" – Yle seurasi hetki hetkeltä
 Boris Johnson on arvaamaton hölösuu – ja se voi kääntyä hänen edukseen brexit-kaaoksessa

Boris Johnsonin valinta pani vauhtia verkon irvileukoihin: Kuvamanipulaatioissa "BoJo" vertautuu Thatcheriin ja Trumpiin


Summary: Kuha talvehtii järven eteläosan karuissa syvänteissä ja vaeltaa keväällä mataliin ja tummavetisiin pohjois- ja länsiosiin.

Höytiäisen kuhasta on saatu mielenkiintoista tutkimustietoa.
 Itä-Suomen yliopiston, Luonnonvarakeskuksen ja Pohjois-Karjalan kalatalouskeskuksen tekemän tutkimuksen mukaan Höytiäisen kuha on vaelluskala.
 Tutkijat havaitsivat, että valtaosa kuhista talvehtii järven eteläosan karuissa ja kirkasvetisissä syvänteissä ja vaeltaa sitten keväällä lisääntymään järven matalampiin ja tummavetisempiin pohjois- ja länsiosiin.
 Myös kudun jälkeinen syönnösvaihe tapahtuu suurimmaksi osaksi matalilla alueilla, joissa on runsaasti ravintoa, kuten pienikokoista ahventa ja särkeä.
 Yllätys oli, että kuhan havaittiin käyttävän varsinkin alkukesästä ravinnokseen myös aikuistuvia vesihyönteisiä. Niiden merkitys on kuitenkin kuhan kokonaisenergiansaannin kannalta vähäinen.
 Kuhan talviravinto Höytiäisessä koostuu etenkin syvänteissä runsaana esiintyvästä kuoreesta.
 Höytiäinen on Suomen tunnettuja kuhajärviä. Parhaimmillaan vuotuinen kuhasaalis on ollut yli 150 000 kiloa.
 Tulokset osoittavat, että kuhan vaelluskäyttäytyminen mahdollistaa Höytiäisen eteläosissa suuremmat kuhasaaliit kuin mikä olisi mahdollista ilman pohjoisesta ja lännestä ravintoa hakevia kuhia.
 Lisäksi tulokset vahvistavat tarvetta säädellä myös perinteisesti paikallisiksi ajateltuja kalakantoja järvikohtaisesti, koska yksittäisen osakaskunnan alueella kalat ovat vain osan vuodesta.

Tutkimus: Höytiäisen kuha on vaelluskala


Summary: Poliisi ei ole vielä kommentoinut esimerkiksi teon motiivia tai uhrien ja tekijän taustoja.

Helsingin keskustassa tapahtui eilen tiistaina ampumavälikohtaus, jossa loukkaantui kaksi henkilöä. Yksi henkilö on otettu kiinni ja hänen osuuttaan tapaukseen selvitetään.
 Poliisi on ollut vielä vaitonainen tapahtumista, mutta tutkinnanjohtaja, rikoskomisario  Jukka Larkio  on kertonut tiedottavansa tapauksesta lisää tänään keskiviikkona puolen päivän maissa.
 Mitä tapahtui?
 Ampumistapaus sattui Helsingin Hietalahdenkadulla tiistaina iltapäivällä noin kello neljän aikaan.
 Välikohtauksessa loukkaantui kaksi ihmistä, jotka toimitettiin jatkohoitoon. Poliisin mukaan loukkaantuneilla ei ole hengenvaaraa.
 Poliisi kertoi eilen illalla tutkivansa tapausta kolmena murhan yrityksenä. Kolmas henkilö ei poliisin mukaan loukkaantunut.
 Poliisi on ottanut kiinni yhden henkilön, jonka osuuttaan tapahtuneeseen selvitetään.
 Mitä emme tiedä?
 Poliisi on ollut varsin vaitonainen teon yksityiskohdista.
 Esimerkiksi uhrien ja tekijän taustoista tai teon motiivista ei ole vielä kerrottu. Poliisi ei ole myöskään tarkentanut sitä, ovatko molemmat uhrit saaneet vammoja nimenomaan luodeista.
 Poliisi on luvannut tiedottaa tapauksesta lisää tänään puolen päivän maissa.
 Mitä silminnäkijät ovat kertoneet?
 Tapahtumapaikalla olleet sivulliset ovat sanoneet kuulleensa useita laukauksia.
 Ylen haastattelema silminnäkijä, läheisen Tietonikkari-liikkeen myyjä  Jyrki Nikkinen  oli kuullut laukaukset ja nähnyt, kun ampuja oli poistunut paikalta. Nikkisen mukaan loukkaantuneet olisivat olleet autossa.
 – Auto oli potkittu ja ikkunat hajotettu. Kuski ja kaveri takapenkillä olivat ilmeisesti haavoittuneita, Nikkinen kertoo.
 Tapahtumapaikalla oli punainen Toyota 4D Yaris -merkkinen auto, jonka lasit olivat oikealta puolelta kokonaan rikki ja saman puolen takaovessa oli suuri lommo.
 Pikkuauto pelti rutussa ampumapaikalla Helsingin Hietalahdenkadulla tiistaina 23. heinäkuuta. Roni Rekomaa / Lehtikuva
 STT:lle Nikkinen kertoi nähneensä keltaisiin rakennustyöntekijän vaatteisiin pukeutuneen ampujan kävelevän tapahtumapaikalta Kamppia päin.
 – Toinen uhri oli (punaisen auton) takapenkillä. Kuskin paikalla ollut uhri lähti juoksemaan ja pääsi satakunta metriä Lapinrinnettä kohti, ja oli siellä huutanut apua, Nikkinen sanoo.
 Toinen silminnäkijä kertoi STT:lle nähneensä, kuinka ensihoito auttoi kadulla makaavaa ihmistä ja toinen ihminen piteli kylkeään. STT:n toimittajan mukaan Ruoholahden metroaseman läheisyydessä oli puoli viiden aikaan iltapäivällä raskaasti aseistautuneita poliiseja.
 Aiheesta aiemmin:
 Hietalahdenkadulla Helsingin keskustassa ammuttu – poliisi tutkii tapausta kolmena murhan yrityksenä, yksi henkilö otettu kiinni

Poliisi kertonee tänään lisää Helsingin ampumistapauksesta – tämän tiedämme nyt: kaksi haavoittui, tutkitaan kolmena murhan yrityksenä


Summary: Kesko on viime vuosina kasvanut lukuisilla yritysostoilla.

Kauppajätti Keskon vertailukelpoinen liikevoitto nousi vuoden toisella neljännekselle reiluun 122 miljoonaan euroon. Vuotta aiemmin tulos oli 113 miljoonaa euroa.
 Liikevaihto kasvoi noin 2,8 miljardiin euroon.
 Yhtiön mukaan toisella vuosineljänneksellä saavutettu tulos on kaikkien aikojen paras.
 Pääjohtaja  Mikko Helander  kommentoi yrityksen vahvan kasvustrategian kasvattaneen liikevaihtoa ja parantaneen edelleen tulosta. Erityisesti päivittäistavarakaupan liikevaihto kasvoi rivakasti, mikä johtuu osittain pääsiäisen ajoittumisesta tänä vuonna huhtikuulle.
 – Päivittäistavarakaupassa kasvu jatkui markkinaa nopeampana kaikissa ketjuissamme, Helander kommentoi yhtiön tiedotteessa.
 Kesko on viime vuosina kasvattanut liiketoimintaansa useilla yritysostoilla. Viimeksi toukokuussa yritys kertoi ostaneensa yli satavuotiaan Heinon tukun.
 – Tulokset osoittavat, että vuonna 2015 laadittu strategia toimii hyvin. Strategian määrätietoinen toteutus jatkuu, ja odotamme liikevaihdon kasvavan ja kannattavuuden edelleen paranevan.
 Keskolla oli kesäkuun lopussa noin 25 000 työntekijää, joista Suomessa työskentelee noin 13 000.

Kesko ylsi kaikkien aikojen parhaimpaan tulokseen huhti–kesäkuussa


Summary: Andersson toimi kulttuuriministerinä 1990-luvulla.

Kirjailija, kulttuurivaikuttaja  Claes Andersson  on kuollut, omaiset kertovat STT:lle.
 Andersson kuoli pitkäaikaiseen sairauteen 82-vuotiaana.
 Hän oli yksi vasemmistoliiton perustajista ja toimi puolueen puheenjohtajana kahdeksan vuoden ajan. Paavo Lipposen ensimmäisessä hallituksessa Andersson toimi kulttuuriministerinä.
 Kerromme pian lisää.
 Lue lisää
 Yle Areena: Näistä levyistä en luovu – Monen alan Ammattilainen - psykiatri, kirjailija ja muusikko Claes Andersson

Claes Andersson on kuollut


Summary: Mies otettiin kiinni Keski-Suomessa vapaalla ollessaan, kertoo Etelä-Suomen Sanomat.

Hämeen poliisin palveluksessa oleva poliisi on kärähtänyt kokaiinin hallussapidosta pari viikkoa sitten, kertoo  Etelä-Suomen Sanomat .
 Poliisi otti miehen kiinni yleisötilaisuudesta Keski-Suomessa, jossa hän oli yleisön joukossa. Miestä epäillään huumausainerikoksesta.
 Hämeen poliisi vahvistaa asian Twitter-tilillään.
 Miehen hallusta löytyneen kokaiinin määrä on melko pieni. Tapauksen esitutkintaa hoitaa Länsi-Uudenmaan syyttäjänvirasto.
 Tutkinnanjohtaja, kihlakunnansyyttäjä  Tapio Mäkinen  toteaa lehdelle, ettei epäilty kuulu poliisin päällystöön. Hän ei kommentoi sitä, onko epäilty myöntänyt teon.
 – Virkamiesoikeudelliset toimenpiteet aloitetaan heti, kun virkavapaus on päättynyt ellei hän irtisanoudu itse. Pääsy poliisiasemalle on estetty kaikilta osin, toteaa Hämeen poliisipäällikkö  Ilkka Koskimäki  Etelä-Suomen Sanomille.

ESS: Poliisi kärähti kokaiinin hallussapidosta – työskentelee Hämeen poliisissa


Summary: Helsingin Sanomien mukaan järjestelmä antaa ammattilaisille lainvastaisen laajat mahdollisuudet tutkia terveydenhuollon potilastietoja ja sosiaalihuollon asiakastietoja.

Valtava sosiaali- ja terveydenhuollon potilastietojärjestelmä Apotti vaarantaa salassa pidettävät potilastiedot, kirjoittaa  Helsingin Sanomat .
 Järjestelmä antaa ammattilaisille lainvastaisen laajat mahdollisuudet tutkia terveydenhuollon potilastietoja ja sosiaalihuollon asiakastietoja.
 Asia tuli ilmi Vantaalla, jossa Apotti otettiin ensimmäisenä käyttöön.
 Helsingin Sanomat kertoo, että tietosuojavaltuutettu Reijo Aarnio on jo puuttunut Vantaan ongelmiin. Aarnion mukaan järjestelmä ei voi laajentua ennen kuin tietosuojaongelma on ratkaistu.
 Tietosuojavaltuutettu edellyttää Vantaan kaupungilta ongelmien korjaamista ja on antanut kaupungille syyskuun alkuun aikaa vastineen antamiseen.
 Lain mukaan terveystietoja tai sosiaalipalveluiden asiakastietoja saavat katsoa vain kummankin alan tietyt ammattilaiset.
 Järjestelmä on tarkoitus ottaa käyttöön koko Helsingin ja Uudenmaan sairaanhoitopiirissä (Hus) sekä Helsingissä ja useissa Uudenmaan muissa kunnissa. Sen piiriin tulee 1,6 miljoonan ihmisen tiedot.
 Aiheesta aiemmin:
 SK: Suuri sote-tietojärjestelmä tökkii – Apotista puuttuu diagnooseja
 Mittavan ja moititun Apotin kohtalonpäivä selvillä: Miljoonia syönyt järjestelmä käyttöön isossa osassa Vantaata parin viikon kuluttua

HS: Apotti-järjestelmästä on paljastunut potilaiden tietosuojan vaarantava ongelma


Summary: Mielenosoittajat ovat vaatineet kuvernöörin eroa kohuviestien vuoksi.

Skandaalin keskelle kommenttiensa vuoksi ajautuneen Puerto Ricon kuvernöörin  Ricardo Rossellón  luo on päätetty tehdä kotietsintä. Kotietsinnän kohteiksi joutuu myös 11 muuta skandaaliin sekaantunutta.
 Syyttäjäviranomaiset ovat lisäksi määränneet osallisten kännykät takavarikoitaviksi, jotta puhelinten viestitiedot voidaan tutkia. Taustalla on Rossellón ja useiden muiden henkilöiden loukkaavista viesteistäPuerto Ricossa puhjennut kohu.
 Julkisuuteen vuotaneissa keskusteluissa nämä kommentoivat halventavaan sävyyn poliittisia vastustajiaan, naisia, homoja ja vuonna 2017 hirmumyrsky Marian uhreina kuolleita puertoricolaisia.
 Sadat tuhannet puertoricolaiset osoittivat maanantaina mieltään kuvernööri Ricardo Rossellóa vastaan San Juanissa. Thais Llorca / EPA
 Yhdysvaltoihin kuuluvalla itsehallintoalueella on osoitettu paljastuksen vuoksi mieltä jo toista viikkoa. Maanantaina pääkaupungissa San Juanissa järjestetty suurmielenosoitus kokosi arviolta jopa puoli miljoonaa osanottajaa.
 Mielenosoittajat ovat vaatineet kuvernöörin eroa. Kuvernööri Rosselló on pyytänyt virheitään anteeksi ja ilmoittanut, ettei hae jatkokautta enää ensi vuoden vaaleissa.
 Rossellón henkilöstöpäällikkö  Ricardo Llerandi  irtisanoutui tiistaina. Paikallisten tiedotusvälineiden mukaan kuvernööri saattaa jättää oman eroilmoituksensa tänään keskiviikkona.
 Lisää aiheesta:
 Puerto Ricossa puoli miljoonaa ihmistä marssi kaduilla – viestiskandaali protestien taustalla

Myrskyn kuolonuhreja, naisia ja homoja pilkanneen Puerto Ricon kuvernöörin luo kotietsintä


Summary: Nopeusvalvontakamera eli peltipoliisi räjäytettiin Ulvilassa valtatie kahden varrella runsaat kaksi viikkoa sitten.

Peltipoliisiin kohdistunut  tihutyö tapahtui  maanantaina 8. heinäkuuta aamuyöllä noin kello 4.20 aikaan Ulvilan Friitalassa, kymmenisen kilometriä Porista.
 Lounais-Suomen poliisi on tutkinut tiiviisti tapahtunutta, muta tekijästä tai tekijöistä ei ole vielä tietoa. Tekoa tutkitaan liikennetuhotyönä ja räjähderikoksena.
 Poliisi sai heti alkuun yleisöhavaintoja valvontakameratolpan räjäytyksestä. Osaa saaduista havainnoista  luonnehdittiin lupaaviksi , mutta läpimurtoa tutkinnassa ei ole tapahtunut.
 Valvontakameratolppa meni mutkalle räjähdyksessä.  Rami Koivula / Yle
 Tutkinnanjohtaja, rikoskomisario  Erik Salonsaari  sanoo, että tutkinnassa ei ole ilmennyt mitään olennaista uutta. Hän toivottaa kuitenkin yleisöhavainnot edelleen tervetulleiksi.
 – Tämä on varsin harvinalaislaatuinen tapaus ja se on saanut paljon julkisuutta. Tätä kautta voi ehkä tulla jollekin vielä jotain mieleen, Salonsaari miettii.
 Peltipoliisiin kohdistunut ilkivalta on ollut harvinaista ainakin Satakunnassa.
 Kymmenisen vuotta sitten Porin lähellä Luvialla valvontakamera ja tolppa varastettiin valtatie 8:n varrella.
 Poliisi jäljitti tuolloin tekoon syyllistyneet parikymppiset nuorukaiset. Syynä tekoon oli toisen miehen ajama ylinopeus kameran kohdalla.
 Räjähdenäytteistä ei vielä tuloksia
 Poliisi vahvisti Ulvilan tihutyön jälkeen, että paikalta tehtyjen löydösten perusteella kyse oli räjähdyksestä.
 Paikalta kerätyt näytteet toimitettiin keskusrikospoliisin rikostekniseen laboratorioon tutkittavaksi. Niistä ei ole vielä saatu tuloksia.
 Poliisi ei kerro vieläkään tutkinnallisista syistä, oliko kameratolpassa sisällä kamera räjäytyshetkellä.
 Tapaukseen liittyviä vihjeitä voi lähettää sähköpostitse osoitteella  vihjeet.lounais-suomi@poliisi.fi(siirryt toiseen palveluun)  tai soittaa numeroon 050-4564963. Vihjeitä voi antaa myös nimettömänä.

Ulvilan peltipoliisin räjäyttäjä yhä karkuteillä – poliisi on kiinnostunut edelleen yleisöhavainnoista


Summary: Vakava sairastuminen sai Maria Saikan lopulta toteuttamaan lapsuuden unelmansa. Nyt hän voi ylpeänä esitellä sitä Puuvenemessuilla Kotkassa.

Mahonkinen Valtteri-moottorivene keinuu lempeästi Puuvenekeskuksen laiturissa Kotkassa. Valtteri on saapunut lähes 150 muun puuveneen tavoin uivaan puuvenenäyttelyyn Puuvenemessuille, jotka alkavat tänään keskiviikkona Kotkan Kantasatamassa.
 Avovenemallinen Valtteri kuuluu kotkalaiselle  Maria Saikalle.  Hän ei veneillessään voisi edes kuvitella olevansa hytissä suljetussa tilassa. Saikan mielestä veden kuuluu roiskua ja meren maistua suussa, koska muuten jotain jäisi kokematta.
 Maria Saikka haaveili vuosikymmeniä omasta mahonkisesta puuveneestä, ennen kuin hänen ja Valtterin tiet kohtasivat viimein. Rintasyöpään sairastuminen toimi käännekohtana pitkäaikaisen unelman toteuttamisessa.
 – Kun on joutunut sellaisen asian eteen, ettei enää voi rohkeammaksi muuttua. Sen jälkeen ei tarvitse enempää rohkeutta. Mahonkivene oli sellainen unelma, jonka halusin toteuttaa.
 Saikan rakkaus puuveneisiin ja kaipuu merelle juontavat hänen lapsuuteensa, joka tuoksui puulta ja lakalta.
 Puuveneitä on kokoontunut Kotkan kantasatamaan.  Kari Saastamoinen/ Yle
 "Isän kanssa tehdyt meriretket eivät enää riittäneet"
 Maria Saikka on veneillyt lapsesta lähtien. Isoisän aikanaan ostamalla puuveneellä perhe suuntasi merelle aina kesäisin. Näillä venereissuilla Saikalla oli tapana mennä veneen keulaan, missä vesi roiskui kasvoille ja suolainen vesi kirveli silmiä.
 – Isäni huolestui tästä, että pysyykö se tyttö kyydissä. Äitini sanoi kuitenkin, että anna tytön olla siellä, kun se niin nauttii, Saikka muistelee.
 Avoveneestä pääsee tuntemaan meren tuoksun ja maun.  Kari Saastamoinen/ Yle
 Saikan into mereen ja veneilyyn ei laantunut vuosien varrella, päinvastoin. Lopulta hinku merelle pääsystä oli niin kova, että Saikka päätyi ostamaan oman lasikuituveneen.
 – Isän kanssa tehdyt meriretket eivät enää riittäneet, vaan piti päästä itsekin merelle, Saikka kertoo.
 Ajatus omasta puuveneestä jäi kuitenkin kytemään taka-alalle, vaikka lasikuituveneelläkin merelle pääsi.
 "Puuveneestä saat itsellesi vain riesan"
 Aluksi Saikka oli hieman varovainen sen suhteen, kenen kanssa hän halusi jakaa unelmaansa omasta mahonkiveneestä.
 – Monet sanoivat, että puuveneestä saat itsellesi vain riesan. Ei sellaiseen kannata ryhtyä, vaan lasikuituvene se olla pitää, mikä on helppo vain pulauttaa veteen.
 Maria Saikka uskoo, että hänellä on Valtterin kanssa tiedossa monta yhteistä kesää. Kari Saastamoinen/ Yle
 Saikka ei kuitenkaan nähnyt asiaa samalla tavalla. Hänelle puuveneestä mieleen muistuivat hetket, jolloin puuvenettä hiottiin yhdessä isän kanssa.
 – Siitä tuli sellainen kaukokaipuu, että puuvene on ainut oikea vene. Puusta saa aina kaunista, ja sitä voi aina kunnostaa ja entisöidä. Lisäksi se on ekologinen luonnonmateriaali, joka ei tuhoa luontoa, kun sen tie aikanaan päättyy.
 Valtteri vei heti sydämen
 Vuoden 2017 talvi oli käännekohta Saikan elämässä. Hän oli sairastunut rintasyöpään, mutta vuosikausia itänyt unelma mahonkiveneestä eli yhä.
 Iltaisin Saikka haaveili puuveneistä ja tuttuun tapaansa selaili netistä ilmoituksia myynnissä olevista veneistä. Sitten Saikka näki Valtterin, joka vei sydämen heti ensisilmäyksellä.
 Valtteri oli juuri sellainen puuvene, josta Saikka oli aina haaveillut.
 Maria Saikalle uskoteltiin, että puuveneestä olisi vain harmia.  Kari Saastamoinen/ Yle
 – En meinannut puhua ennakkoon Valtterista kenellekään, ettei kukaan torppaa unelmaani. Minulla oli vahva tunne siitä, että tämä on se vene. En halunnut, että mikään jarruttaa unelmani toteuttamista, Saikka sanoo.
 Viime hetkellä ennen ostopäätöstä Saikka laittoi veljelleen kuvan Valtterista ja vastaus oli, että hae pois. Mikään ei pidätellyt enää Saikkaa unelmansa toteuttamisessa.
 Yhteisiä kesiä monta tiedossa
 Maria Saikka ja Valtteri ovat nyt nauttineet toistensa seurasta parin vuoden ajan. Valtteri on rakennettu vuonna 1956, ja se oli kunnostettu, kun Saikka osti sen.
 – Edelleen olen tyytyväinen Valtterin kuntoon. Pieni hionta ja kevätkunnostustyöt riittävät, että saan sen vesille.
 Puuveneitä uivassa näyttelyssä Kotkan Kantasatamassa. Kari Saastamoinen/ Yle
 Vaikka yksi unelma on nyt toteutettu, Saikka haaveilee edelleen esimerkiksi tosirakkaudesta. Yhteinen tulevaisuus ainakin Valtterin kanssa näyttää tällä hetkellä valoisalta.
 – Leikkisästi sanoin, että nyt katsotaan, parantaako mahonki rintasyövän. Ajattelen, että onnellisuus ja unelmat auttavat ihmistä suuren sairauden keskellä. Luulen, että minulla ja Valtterilla on tiedossa vielä monta pitkää kesää yhdessä.
 Puuvenemessut palaavat pitkän tauon jälkeen
 Valtakunnalliset Puuvenemessut rantautuvat tänään keskiviikkona Kotkaan 14 vuoden tauon jälkeen. Edellisen kerran tapahtuma järjestettiin Kotkassa vuonna 2005.
 Nelipäiväiset Puuvenemessut valtaavat Kotkan Kantasataman keskiviikosta lauantaihin. Uivan venenäyttelyn, johon osaltuu lähes 150 venettä, lisäksi tapahtumassa on myös muuta ohjelmaa, kuten veneenveistäjä  Marko Nikulan  veistonäytös.
 Kotkan kaupunki järjestää messut yhteistyössä Suomen Puuvenekeskuksen sekä Puuveneveistäjien yhdistyksen, Mahonkiveneiden yhdistyksen ja Suomen Puuveneilijöiden yhdistyksen kanssa.

Valtteri vei Maria Saikan sydämen kertarysäyksellä: "Onnellisuus ja unelmat auttavat ihmistä suuren sairauden keskellä"


Summary: Portugalin keskiosan metsäpaloja epäillään tahallaan sytytetyiksi.

Portugalissa sateet ovat auttaneet palomiehiä saamaan hallintaan suuria maastopaloja. Noin 1 100 palomiestä yritti silti tiistai-iltana yhä taltuttaa tulta.
 Maastopalot ovat raivonneet helteisestä viikonlopusta saakka Castelo Brancon alueella, joka sijaitsee Keski-Portugalissa parinsadan kilometrin päässä pääkaupunki Lissabonista.
 Kalevi Rytkölä / Yle
 Alueella satoi hieman toissa yönä, mikä nosti ilmankosteutta ja auttoi sammutustöissä.
 Noin neljänkymmenen ihmisen kerrotaan loukkaantuneen paloissa, joita viranomaiset epäilevät tahallaan sytytetyiksi. Arviolta 7 000 hehtaaria maastoa on palanut.
 Lentokone pudotti vettä palavaan metsään maanantaina Casais de São Bentossa. Antonio Jose / EPA
 Portugalin keskiosa on metsäistä ja vuoristoista, ja siellä syttyy maastopaloja säännöllisesti.
 Maan historian tuhoisimmat metsäpalot nähtiin alueella vuonna 2017, kun 114 ihmistä kuoli kahdessa erillisessä palossa.
 Lisää aiheesta:
 Tuuli aiheuttaa huolta Portugalin metsäpaloissa -  EU tarjoaa apuaan
 Reuters: Portugalissa poliisi on pidättänyt miehen epäiltynä maastopalojen sytyttämisestä
 Portugalissa teitä suljettu ja kyliä evakuoitu kolmen maastopalon tieltä

Sade auttaa Portugalin palomiehiä saamaan metsäpalot hallintaan


Summary: Ravustaminen kiinnostaa lomailijoita, vaikka saksiniekkojen suosio on muutoin hieman laskenut.

Aurinko paistaa täydeltä terältä, kun kalastuksenvalvojat kapuavat alumiiniseen veneeseen. Pian kokka kääntyy Tampereen Naistenlahdesta kohti Näsijärven rantavesiä, joissa muhii jälleen sadoittain rapumertoja.
 Molemmilla valvojilla on vesillä liikkumisesta pitkä kokemus. Miesten mukaan ravustajien asiat ovat pääosin kunnossa, mutta poikkeuksiakin löytyy.
 – Onhan siellä salaravustuksenkin yrittäjiä aina silloin tällöin. Näitä keskustan rantamia valvotaan sen verran aktiivisesti, että tilanne on parantunut, kalastuksenvalvoja Erkki Syrjänen Pirkanmaan Kalatalouskeskuksesta kertoo.
 Kalastuksenvalvojat koluavat Näsijärveä kolmen päivän ajan. Marko Melto / Yle
 Syrjänen kiinnittää hyväksynnästä kertovan vihreän lapun rapumertaan. Tämän jälkeen pyydys molskahtaa takaisin järven syvyyksiin vieden mennessään saksiaan heiluttavan asukkinsa.
 Yhteystiedot helpottavat valvontaa
 Kalastuksenvalvojat jatkavat työtään suositun uimarannan läheisyydessä. Rauhaniemen rantavesissä odottaa rivi mertoja, joita miehet tarkistavat yksi toisensa jälkeen.
 Selältä puhaltava tuuli hankaloittaa työtä. Tekemistä riittää niin ravustajien kuin kalastajienkin pyydyksissä, joita käydään läpi samalla reissulla.
 – Alueella on satoja pyydyksiä, kaikkia ei voi millään tarkastaa, kalastuksenvalvoja Teuvo Koskinen Pirkanmaan Kalatalouskeskuksesta toteaa.
 Koskisen mukaan ravustajien merkintöjen on oltava kunnossa. Myös pyydyksiä on oltava yhtä paljon, kuin niihin on lupia.
 – Jotkut noudattavat sääntöjä pilkuntarkasti, mutta sitten on väkeä, joka ei välitä mistään mitään, hän puuskahtaa.
 Harmia aiheuttavat varsinkin pyydysten puutteelliset merkinnät. Tilanne helpottuu, jos yhteystiedot ovat selvästi näkyvissä.
 – Työmme on opastavaa valvontaa. Jos lipuissa on tarvittavat tiedot, voimme ottaa kännykällä yhteyttä ja kehottaa korjaamaan asia.
 Lomailijoiden suosima laji
 Teuvo Koskisen mukaan ravustuksen sääntöjä noudatetaan yleensä melko hyvin, mutta joukossa on myös luvatta pyytäjiä.
 Lievissä tapauksissa asiasta annetaan huomautus.
 – Pahimmat tapaukset ilmoitetaan poliisille, joka määrää rikesakon piittaamattomuudesta.
 Toistaiseksi rikesakot ovat Tampereen vesialueilla jääneet vähiin. Miehet laskeskelevat, että niitä on tänä kesänä annettu kaikkiaan kymmenen, jota he pitävät pienenä määränä.
 Kalastuksenvalvojat Erkki Syrjänen ja Teuvo Koskinen pyrkivät ensisijaisesti antamaan neuvoja työtä tehdessään. Marko Melto / Yle
 Keskustan rantavesien jälkeen vuorossa ovat Näsijärven ulommat osat. Tarkastusmatkoja on edessä vielä lukuisia, koska ravustuskausi kestää lokakuun loppuun.
 Harrastuksen suosio on viime vuosina hieman laskenut, mutta on voimissaan varsinkin kaupungin vesialueilla. Tauno Koskisen mukaan ravustus on yksi lomailijoiden suosimia ohjelmanumeroita.
 – On sellaisiakin saalistajia, jotka eivät kalasta juuri lainkaan, mutta ravustavat kuitenkin.

Rannat täyttyivät jälleen taas rapumerroista – luvaton ravustus voi poikia rikesakon: "Pahimmat tapaukset ilmoitetaan poliisille"


Summary: Presidentti Donald Trump on kuvannut siirtolaisratsioiden tulosta erittäin menestyksekkääksi.

Yhdysvalloissa tehty suuroperaatio luvattomasti maassa oleskelevien siirtolaisten kiinniottamiseksi on osoittautunut tuloksiltaan melko vaatimattomaksi. Viranomaisten tavoitteena oli löytää 2 100 karkotettavaksi määrättyä ihmistä, mutta tiistaina siirtolaisviranomaiset kertoivat saaneensa kiinni vain 35 ihmistä.
 Presidentti Donald Trump kuvaili aiemmin operaatiota erittäin menestyksekkääksi.
 Heinäkuun puolivälissä siirtolaisviranomaiset aloittivat operaation laittomasti Yhdysvalloissa olevien ihmisten löytämiseksi useissa kaupungeissa eri puolilla maata. ICE-viraston johtaja  Matthew Albence  uskoo, että asian saama valtava mediajulkisuus vaikeutti osaltaan etsintöjä.
 Monissa kaupungeissa ihmisoikeusaktivistit varoittivat pidätysten uhkaamia ihmisiä viranomaisten liikkeistä. Chicagossa varoituksia jakoivat myös pidätyksiä vastustavat kaupungin virkamiehet.
 Nashvillessä puolestaan naapurit estivät viranomaisia pidättämästä miehen ja 12-vuotiaan pojan.
 Myös sää toimi viranomaisia vastaan, sillä operaatio New Orleansissa jouduttiin perumaan hurrikaanin vuoksi.
 Presidentti Donald Trump on luvannut karkottaa Yhdysvalloista jopa miljoonia luvattomia siirtolaisia.
 Lisää aiheesta:
 Yhdysvallat alkaa karkottaa entistä pidempään maassa olleita siirtolaisia ilman oikeudenkäyntiä
 Trumpin hallinto aikoo estää keskiamerikkalaisia hakemasta turvapaikkaa Yhdysvaltain etelärajalla
 Varapresidentti Pence tarkasti siirtolaisten pidätyskeskuksen – Metallihäkki täynnä miehiä, vartijat käyttävät hengityssuojia hajun takia

Tavoite: 2 100 luvatonta siirtolaista kiinni ratsioissa USA:ssa – Todellisuus: Viranomaiset saivat kiinni 35 ihmistä


Summary: Kukaan ei varmasti tietoisesti halua lisätä kriisissä olevan ihmisen kuormitusta, mutta sen tulee usein tahattomasti tehneeksi, kirjoittaa Saara Särmä.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Ystäväni oli hiljattain keskellä kriisiä, mutta halusi siitä huolimatta osallistua juhliin. Kukapa ei juhliin haluaisi. Kriisin keskellä juhlat on usein oiva tapa saada muuta ajateltavaa ja keskittyä hetkeksi johonkin ihan muuhun. Mutta ystävänipä ei saanutkaan nauttia juhlista rauhassa, sillä lähes jokainen tuttava halusi keskustella hänen kanssaan kyseisestä tilanteesta.
 On aivan ymmärrettävää , että ystävät ja tuttavat haluavat osoittaa tukensa, mutta usein  “mites toi sun tilanne, aivan kauheaa”  -tyyppiset keskustelunavaukset kuormittavat paljon enemmän kuin lohduttavat.
 Voi olla, että kriisiä elävä ihminen ei halua aina ja kokoajan puhua kriisistään.
 Kirjailija ja muusikko  Astrid Swan  kirjoittaa hienossa teoksessaan  Viimeinen kirjani  elämästään syöpäkroonikkona ja kuvaa tällaista tilannetta:  “Silti tässä me olemme ja puhumme syövästä. Vaikka minusta olisi paljon hauskempaa puhua Vestiaire Collectiven tilausmaksusta ja siitä, miksi se on niin korkea.”
 Kukaan ei varmasti halua tietoisesti  lisätä kriisissä olevan ihmisen kuormitusta, mutta sen tulee usein tahattomasti tehneeksi. Ystävän avautuessa omasta kriisistään usein ensimmäinen impulssi on alkaa neuvoa tai hakea ratkaisua tilanteeseen.
 Neuvomiselle on paikkansa ja aikansa, mutta se tulee usein vasta myöhemmin. Ensin tulee tuki ja lohduttaminen. Kuten toimittaja ja bloggaaja  Janica Brander   kirjoittaa :  “Suurin ongelma neuvomisessa on se, että se tehdään väärällä hetkellä. Toisen ihmisen tuskan kokeminen on monelle vaikeaa. Menemme paniikkiin. Alamme ehkä tuntea omia kipujamme, jotka haluamme tunkea Narniaan piiloon. Pelästymme, kun arkinen sosiaalinen peli murtuu.”
 Kun ei tiedä mitä sanoa, voi sanoa  “en nyt osaa sanoa tähän mitään, onpa paska tilanne” , olla läsnä ja kuunnella, tarjota ruokaa ja juomaa.
 Jos jokainen keskustelukumppani kommenteillaan ja kysymyksillään muistuttaa kriisistä, kriisiä elävä menettää kontrollin siitä milloin ja kenen kanssa haluaa aiheesta puhua.
 On vaarana, että ihminen kriisissä alkaa vältellä  sosiaalisia tilanteita, koska ei halua puhua kriisiin liittyvistä aiheista. Jos jokainen keskustelukumppani kommenteillaan ja kysymyksillään muistuttaa kriisistä, kriisiä elävä menettää kontrollin siitä milloin ja kenen kanssa haluaa aiheesta puhua. Näin ollen kriisi tunkeutuu kaikkialle ja varastaa kaiken ajan.
 Se, ettei mitenkään noteeraa toisen kriisiä vaikka tietää siitä, voi tuntua itsekkäältä. Swan kuitenkin ohjeistaa:  “välittämisen voit ilmaista vaikka näkemällä minua, kertomalla kuulumisiasi, ihan tavallisilla asioilla.”
 Hyvä apu kriisissä olevan kohtaamiseen  löytyy psykologi  Susan Silkin  ystävänsä kanssa kehittämästä  kehäteoriasta . Sen mukaan ihmiset asettuvat sisäkkäin oleville kehille niin, että sisimmässä kehässä sijaitsee kriisissä oleva ihminen ja muut ihmiset asettuvat ulommille kehille. Mitä läheisempi joku on kriisissä olevan kanssa, sitä sisemmälle kehälle hän sijoittuu. Tilannetta voi havainnollistaa piirtämällä ympyröitä sisäkkäin ja kirjoittamalla ihmisten nimet sopiviin kohtiin.
 Kehäteorian keskeinen väite on, että se auttaa havainnollistamaan kenelle on syytä antaa tukea ja kenen kanssa voi käsitellä omia tuntemuksiaan aiheen tiimoilta.
 Ajatus on, että sisimmässä kehässä oleva ihminen saa valittaa ja kiukutella tilanteestaan niin paljon kun sielu sietää ja määritellä koska ja kenen kanssa haluaa asiasta puhua. Muiden tehtävänä on kuunnella, tukea ja lohduttaa. He voivat puolestaan käsitellä asiaa itsestään ulommalla kehällä olevien kanssa.
 Tiivistetysti : valitukset ja omien tunteiden käsittely ulospäin, tukea sisään.
 Sisemmällä kehällä olevan ei tarvitse auttaa ulommilla kehillä olevia heidän tunteidensa käsittelyssä. Kuten kulttuuritoimittaja  Antti Majander   kuvaa kohtaamistaan  muistelmansa julkaisseen kirjailija  Matti Mäkelän  kanssa:  “Hän havaitsee järkytyksen kasvoillani, vaikka olen etukäteen päättänyt, että en osoita millään lailla mitään. Sillä ei kuulu parantumattomasti sairastuneen tyynnytellä saati kannatella vielä tuttujaankin heidän hätkähdyksissään.”
 Kehäteoria kehitettiin ohjeistamaan miten kohdata vakavasti sairastunut ihminen. Kuten ystäväni osuvasti huomautti, aina ei kuitenkaan ole niin että kriisin keskiössä on vain yksi ihminen. Esimerkiksi läheisen kuolema koskettaa monia ihmisiä yhtä voimakkaasti samaan aikaan. Jos jokaiselle piirretään oma sisäkkäisten kehien kaavionsa, nämä kaaviot limittyvät ja kehät leikkaavat toisiaan. Onhan elämä aina paljon monimutkaisempaa kuin yksikään teoria.
 Saara Särmä
 Kolumnisti on akateeminen sekatyöläinen, feministi ja taiteilija. Tamperelainen, jonka sisällä asuu vorssalainen. Hän haluaa uskoa yksisarvisiin ja parempaan maailmaan.
 Aiheesta voi keskustella 24.07. klo 16.00 asti.
 Lue myös:
 Leena Vilkan kolumni: Pähkel oli tuntihevonen, joka auttoi minut eteenpäin pysähdyksen tilasta, johon lapseni kuolema minut suisti
 Jani Kaaron kolumni: Merkintöjä lasten syöpäosastolta
 Saara Särmän kolumni: Olen havainnut, että kehuminen on hyvä keino hassujen ennakko-oletusten purkamiseen

Saara Särmän kolumni: Kriisissä oleva ihminen ei aina ja koko ajan halua puhua kriisistään


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Tampereella tulipalo päiväkodissa
 Tampereella Hämeenpuistossa  syttyi yöllä tulipalo  päiväkodin kattorakenteissa. Päiväkoti on kiinni asuinkerrostalossa ja tämän vuoksi savua on kulkeutunut kerrostalon asuntoihin. Henkilövahinkoja ei ole tiedossa. Ensihoito on tarkastanut 59 henkilöä.
 Sammutustöissä on ollut noin 20 pelastusyksikköä. Pelastuslaitos sai hälytyksen palosta noin klo 2.30 varhain keskiviikkoaamuna.
 Kattorakenteissa on edelleen palopesäkkeitä, eikä asukkaita voi päästää asuntoihin ennen jälkiraivauksen loppumista.
 Lääkepula käynnistää lähihoitajan ja farmaseutin puhelinrumban
 Apteekin hylly ammottaa tyhjyttään tutusta itsehoitolääkkeestä tai lomamatkalle ei yllättäen löydykään omaa reseptilääkettä? Tilanne on yhä tutumpi suomalaisille, Oriola-KD
 Reseptilääkkeiden lisäksi myös monet itsehoitolääkkeet  ovat loppuneet  tänä vuonna apteekeista. Lääkepula pitkittää asiointia apteekissa ja hankaloittaa vanhusten hoitoa.
 Lääkkeiden saatavuushäiriöt ovat kasvaneet rajusti kymmenessä vuodessa. Suurin syy häiriöiden kasvuun ovat lääketeollisuuden tuotanto-ongelmat. Hallitus pohtii jo, pitäisikö Pohjoismaiden hankkia lääkkeet yhdessä ja lääkkeiden valmiusvarastoa kasvattaa.
 Käytetyt sähköautot napataan autoliikkeistä hetkessä
 Toni Stenström on ollut tyytyväinen ladattavaan hybridiinsä. Latauspaikkoja on löytynyt, ja hän on pystynyt ajamaan sähköllä kaupunkiajot. Minna Rosvall / Yle
 Käytettyjen sähköautojen kysyntä on kova , mutta markkinoille niitä tulee laajemmin vasta muutaman vuoden päästä. Sähkökäyttöisen auton ostossa kannattaa olla tarkkana, että kaikki tarvittavat osat ovat mukana. Joskus ostaja saattaa unohtaa varmistaa jopa, että latausjohto on mukana.
 Aurinkoinen sää hemmottelee
 Yle Sää
 Sää jatkuu aurinkoisena ja helteisenä suurimmassa osassa maata. Ilmatieteen laitos varoittaa monessa osassa maata tukalasta kuumuudesta.
 Keskiviikkopäivä on suurimmaksi osaksi aurinkoinen ja hyvin lämmin. Lämpötila on laajalti hellelukemissa ja nousee jopa +35 asteeseen. Itään yltää kuitenkin viileämpää ilmaa ja sadekuuroja, samoin kuin Pohjois-Lapissa voi iltapäivän ja illan aikana tulla sadekuuroja. Lue lisää säästä  Ylen sääsivuilta .

Herätys: Tampereella päiväkoti liekeissä yöllä, lääkepula vaivaa apteekkeja, käytetyillä sähköautoilla kova kysyntä


Kevään vaaleissa valittujen kansanedustajien ja varasijalle jääneiden kampanjarahoituksesta noin 40 prosenttia on tullut tuntemattomista lähteistä, kirjoittaa  Helsingin Sanomat . Lehti kävi läpi 200:n valituksi tulleen ja 77 varasijalle jääneen vaalirahailmoitukset.
 Tuen lähteitä jää piiloon, koska lahjoittaja on kerrottava vain, jos tuen suuruus on 1 500 euroa tai enemmän.
 Ehdokkaat saivat pieniä lahjoituksia tuntemattomista lähteistä yhteensä noin neljä miljoonaa euroa. Suurin piiloon jäävä tukipotti eli 1,6 miljoonaa euroa tuli yrityksiltä. Ilmoituskynnyksen ylittäviä lahjoituksia tuli yrityksiltä vain noin 336 000 euroa.
 Yksityishenkilöiltä kertyi pieniä lahjoituksia 1,4 miljoonaa euroa. Vaalirahailmoituksessa lahjoitukset on jaoteltava tukilähteiden mukaan.
 HS:n selvityksen perusteella suurin rooli tuntemattomiksi jäävillä tukijoilla oli kokoomuksen ja keskustan kampanjoissa. Nämä puolueet saivat eniten yritysten pieniä lahjoituksia.
 Nimettömiä avustuksia kertyi keskustalle 53 prosenttia ja kokoomukselle 48 prosenttia ehdokkaiden kaikesta rahoituksesta.

HS: Noin 40 prosenttia kansanedustajien ja varallaolijoiden vaalirahoituksesta jää piiloon


Summary: Poliisi ilmoitti tiistaina epäilevänsä 18- ja 19-vuotiaita nuorukaisia kolmen ihmisen murhista.

Kanadan poliisi etsii kahta erittäin vaarallisina pitämäänsä nuorukaista raa'asta rikossarjasta epäiltynä. Viranomaiset varoittavat yleisöä lähestymästä nuorukaisia, ja ottamaan välittömästi yhteyttä hätänumeroon nämä nähdessään.
 Kanadaa viime päivät kuohuttanut murhamysteeri sai alkunsa viikko sitten maanantaina, kun Kanadan länsiosan Brittiläisen Kolumbian alueelta löydettiin murhattuna kaksi turistia. Yhdessä kohti Yhdysvaltain Alaskaa matkalla olleet yhdysvaltalaisnainen ja australialaismies oli murhattu ampumalla Liardin kuumien lähteiden alueella.
 Neljä päivää myöhemmin Kanadan poliisi ilmoitti etsivänsä kateissa olevia 18- ja 19-vuotiaita ystävyksiä, joiden auto löytyi palavana Dease Laken eteläpuolelta. Paikka on lähes 500 kilometrin päässä kaksoismurhan tapahtumapaikasta. Myös kadonneiden ystävysten pelättiin saattaneen joutua henkirikoksen uhreiksi.
 Mysteeri syveni, kun noin kahden kilometrin päästä palavasta autosta löytyi ammutun, tunnistamattoman 50–60-vuotiaan miehen ruumis.
 Tiistaina tapahtui seuraava käänne, kun poliisi ilmoitti epäilevänsä kateissa olevien nuorten miesten tappaneen sekä turistipariskunnan että ammuttuna löytyneen miehen. Viimeisin havainto kaksikosta on Kandan keskiosan Manitoban provinssin alueelta,  uutisoi Kanadan julkisen palvelun yhtiö CBC .
 Manitoban Gillamista löytyi tiistaina uusi poltettu auto, jonka poliisi epäilee kuuluneen murhaajiksi epäillyille nuorukaisille.
 Mitään arviota murhasarjan mahdollisesta motiivista ei ole toistaiseksi kerrottu.

Kanadan murhamysteeri: Kaksi kadonnutta nuorukaista, murhattu turistipariskunta, ammuttu mies, palavia autoja – Poliisi: Älkää lähestykö heitä